Bantuan Wang Ihsan naik daripada RM500 ke RM1000: PM

Perdana Menteri Datuk Ismail Sabri Yaakob mengumumkan kadar Bantuan Wang Ihsan (BWI) dinaikkan daripada RM500 kepada RM1,000, ia bagi membantu mereka yang terjejas ketika Monsun Timur Laut atau bencana lain yang diisytiharkan Jawatankuasa Pengurusan Bencana Pusat (JPBP).

Ismail Sabri berkata bantuan tersebut melibatkan peruntukan lebih RM39.5 juta daripada Kumpulan Wang Amanah Bantuan Bencana Negara dan akan meringankan beban lebih 39,100 isi rumah.

“Mesyuarat JPBP yang dipengerusikan saya pada 13 September lalu, bersetuju menaikkan kadar BWI daripada RM500 kepada RM1,000 bagi setiap ketua isi rumah yang terjejas ketika Monsun Timur Laut atau yang terkesan dengan lain-lain bencana yang diisytiharkan oleh JPBP.

“Keputusan menaikkan kadar bantuan ini, membuktikan keprihatinan kerajaan terhadap mangsa bencana ditambah pula dengan impak ekonomi rakyat akibat pandemik COVID-19,” katanya dalam satu kenyataan hari ini.

Ismail Sabri berkata, pemberian bantuan itu bukan satu bentuk pampasan atau ganti rugi terhadap kerosakan rumah dan harta benda yang dialami mangsa, tetapi untuk mengurangkan beban yang ditanggung mereka.

Jelasnya, ia antara pendekatan baharu yang diambil kerajaan dalam usaha menambah baik pengurusan dan kesiapsiagaan menghadapi Monsun Timur Laut yang dijangka berlaku pada awal November ini hingga penghujung Mac tahun depan, membabitkan negeri Pantai Timur, Johor, Sabah dan Sarawak.

“Atas dasar prihatin dan tanggungjawab kepada kerajaan negeri yang menghadapi kesukaran menguruskan bencana Monsun Timur Laut sepanjang tahun, peruntukan Perbelanjaan Operasi Dalam MTL 2021/2022 juga akan disalur.

“Peruntukan itu menggunakan Kumpulan Wang Amanah Bantuan Bencana Negara berjumlah RM9.5 juta bagi membantu kelancaran proses dan memastikan kebajikan rakyat terus dipelihara,” katanya.

Selain itu, Perdana Menteri berkata, pendekatan baharu lain yang turut diputuskan dalam mesyuarat berkenaan adalah pembangunan Sistem eSumbangan badan bukan kerajaan (NGO) sebagai platform penyelarasan bantuan antara penderma dan NGO kepada mangsa bencana.

Katanya, bantuan perlu melalui Jawatankuasa Pengurusan Bencana pusat, negeri atau daerah supaya penyelarasan bantuan dapat dilakukan lebih lancar dan sistematik.

“Badan sukarela yang ingin melakukan pergerakan menghantar bantuan, perlu mendapat kebenaran daripada Jawatankuasa Pengurusan Bencana pusat, negeri serta daerah terlebih dahulu memandangkan jawatankuasa peringkat tempatan lebih arif dengan kehendak dan keperluan mangsa di kawasan terjejas,” katanya.

Pada masa sama, Ismail Sabri turut menasihatkan supaya semua pihak yang terbabit konsisten dalam merancang dan melaksanakan penambahbaikan pengurusan bencana melalui program dan projek yang bermanfaat di negeri masing-masing.

“Semua agensi terbabit juga perlu menggunakan dan berkongsi segala aset yang sedia ada di negeri masing-masing dengan membabitkan badan korporat, NGO serta individu di peringkat tempatan, agar sama-sama dapat menggalas tanggungjawab sesuai dengan semangat Keluarga Malaysia.

“Bersesuaian dengan semangat Keluarga Malaysia juga, orang ramai dinasihatkan supaya sentiasa peka dan prihatin dengan persekitaran termasuk ke atas jiran serta rakan selain ahli keluarga sendiri ketika musim tengkujuh nanti, untuk mengelak sebarang kejadian tidak diingini,” katanya.


Isu tanah lapangan terbang: Pengerusi AMANAH Perak dipanggil SPRM

Pengerusi Parti Amanah Negara (AMANAH) Perak Datuk Asmuni Awi mengesahkan dipanggil oleh Suruhanjaya Pencegahan Rasuah Malaysia (SPRM) bagi membantu siasatan berhubung isu penjualan tanah bagi tapak cadangan pembinaan lapangan terbang antarabangsa di Seri Iskandar.

Bekas Ahli Exco Perak ketika pentadbiran Pakatan Harapan (PH) itu mengakui memberi keterangan kepada SPRM pada Jumaat, 15 April lalu, berhubung isu itu.

“Saya sudah dipanggil oleh pihak SPRM untuk membantu siasatan mereka pada hari Jumaat, 15 April lalu,” kata Ahli Dewan Undangan Negeri (ADUN) Manjoi seperti dilapor BH hari ini.

Media sebelum ini melaporkan, empat bekas Exco Perak ketika pentadbiran PH membuat laporan kepada SPRM berhubung isu penjualan tanah untuk tapak cadangan pembinaan lapangan terbang antarabangsa di Seri Iskandar.

Mereka adalah Asmuni; ADUN Pasir Pinji, Howard Lee Chuan How; ADUN Sungai Rapat, Datuk Seri Nizar Jamaluddin; dan ADUN Simpang Pulai, Tan Kar Hing.

Isnin lalu, media melaporkan seramai 13 saksi sudah dipanggil bagi membantu siasatan kes itu, namun tiada individu ditahan berkaitan penjualan tanah berkenaan setakat ini.

Mereka yang dipanggil bagi membantu siasatan terdiri pegawai Perbadanan Kemajuan Negeri Perak (PKNP), pegawai kerajaan negeri, bekas EXCO Perak dan pegawai Pejabat Tanah dan Galian (PTG).

Isu penjualan tanah lapangan terbang terbabit timbul selepas ADUN Aulong, Nga Kor Ming pada sidang Dewan Undangan Negeri (DUN) Perak mendakwa tanah itu sudah dijual tanpa kebenaran kerajaan negeri.

Bagaimanapun, Menteri Besar Perak, Datuk Seri Saarani Mohamad kemudiannya memaklumkan penjualan tanah berkenaan dilakukan ketika di bawah pentadbiran PH kepada syarikat swasta untuk pembangunan bercampur di kawasan itu.


PRU15: Bersatu, PAS Terengganu bincang pembahagian kerusi

Selepas beberapa negeri mengetepikan UMNO dalam pembahagian kerusi Parlimen dan Dewan Undangan Negeri (DUN) bagi menghadapi Pilihan Raya Umum Ke-15 (PRU15), kini Bersatu dan PAS Terengganu pula dikatakan mengambil langkah sama.

Ini disahkan oleh Timbalan Pengerusi Bersatu Terengganu, Datuk Rosol Wahid, sembil menegaskan mereka tidak akan mengadakan perbincangan dengan UMNO mengenai pembahagian kerusi itu.

Ini kerana, katanya, UMNO telah mengambil keputusan untuk memutuskan hubungan kerjasama dengan Bersatu bagi menghadapi PRU15 akan datang.

“UMNO dah lock. Lebih mudah kita bincang dengan dua pihak sahaja berbanding dengan tiga pihak,” katanya hari ini.

Sebelum ini, Bersatu dan PAS Pahang serta Perak membentuk kerjasama tanpa UMNO bagi persiapan menghadapi PRU15 akan datang.

Difahamkan, Bersatu dan PAS Terengganu juga menubuhkan jawatankuasa bersama bagi membincangkan pembahagian kerusi Dewan Undangan Negeri (DUN).

Untuk rekod, Terengganu mempunyai lapan kerusi Parlimen, dengan enam daripadanya dimenangi PAS pada PRU14 iaitu Marang, Kuala Terengganu, Setiu, Kuala Nerus, Dungun dan Kemaman.

UMNO menang dua kerusi iaitu Besut dan Hulu Terengganu, namun kerusi Parlimen Hulu Terengganu berpindah menjadi milik Bersatu setelah Rosol mengisytiharkan keluar parti dan menyertai Bersatu.


Sindiket dadah larikan wanita ejen kosmetik, suami ditahan polis

Perselisihan di antara ahli sindiket dadah dipercayai punca utama seorang wanita yang juga ejen jualan kosmetik dilarikan sekumpulan lelaki dari kediamannya di Kampung Semat Jal, di Tumpat, petang kelmarin.

Pemangku Ketua Polis Kelantan Datuk Muhamad Zaki Harun berkata siasatan awal pihaknya mendapati suami Rosnazirah Mohd Naim terbabit dalam aktiviti sindiket dadah.

Susulan itu katanya, polis sudah menahan tiga individu termasuk suami mangsa dan seorang wanita berusia 35 hingga 47 tahun semalam bagi membantu siasatan.

“Kita sudah memohon bantuan daripada pihak berkuasa Thailand bagi menyelamatkan mangsa berusia 36 tahun dan usaha ke arah itu giat dilakukan.

“Polis juga percaya mangsa mengetahui aktiviti dilakukan suaminya selain mengenali suspek yang melarikannya kelmarin,” katanya pada sidang media di Kota Bharu, hari ini.

Semalam, Rosnazirah, 36, dilapor dilarikan sekumpulan lelaki tidak dikenali pada jam 4.10 petang dengan menaiki kereta jenis Toyota Vios yang datang ke rumahnya Kampung Semat Jal, Wakaf Bharu.

Bapanya yang melihat wanita itu diheret masuk ke dalam kereta cuba menyelamatkannya, namun seorang daripada lelaki itu didakwa turut mengacu sebilah pisau ‘Rambo’ menyebabkan bapa mangsa berundur dan hanya mampu melihat anaknya dilarikan.

Rosnazirah dikatakan dibawa ke arah Pengkalan Kubor, iaitu kawasan sempadan negara.

Ada penduduk setempat mendakwa nampak seorang wanita dibawa sekumpulan lelaki menaiki bot menuju negara jiran, manakala Toyota Vios dinaiki mereka turut ditemukan di sebuah pangkalan haram di situ.

Terdahulu tular rakaman video dari kamera litar tertutup (CCTV) dari kediaman mangsa yang berdurasi 2 minit 51 saat memaparkan kejadian penculikan itu.


Sungai 4 negeri lepasi paras bahaya setakat petang ini

Setakat petang ini, sungai di empat negeri iaitu Pahang, Johor, Negeri Sembilan dan Melaka dilaporkan sudah melepasi paras bahaya.

Menerusi kemaskini maklumat Portal Public InfoBanjir bawah Jabatan Pengairan dan Saliran (JPS), dua sungai di Pahang, Johor (empat), Melaka (dua) dan Negeri Sembilan (satu) berada pada peringkat amaran merah.

Bagaimanapun, tujuh daripada sembilan sungai itu menunjukkan penurunan dan dua lagi tiada mencatat perubahan aras air.

Di Pahang, Sungai Pahang di Kuala Sungai Chini, Pekan mencecah 16.31 meter (m), melebihi paras bahaya 14.9m dan masih meningkat, manakala Sungai Serting di Jambatan Padang Gudang, Bera mencatat 32.66m (paras bahaya 30.5m) tetapi sedang menurun.

Di Johor, empat sungai yang melepasi paras bahaya ialah Sungai Pagoh di Kampung Olak Sepam, Muar (2.47m, paras bahaya 2.35m); Sungai Lenik di Ladang Chaah, Segamat, (6.34m, paras bahaya 6m); Sungai Segamat di Segamat (9.34m, paras bahaya 9.14m); dan Sungai Tangkak di Kampung Seri Makmur, Tangkak (4.2m, paras bahaya 4m).

Aras air di empat sungai terbabit menunjukkan pola menurun.

Di Negeri Sembilan, Sungai Muar di Pekan Rompin melepasi paras bahaya 33m dengan bacaan terkini direkodkan pada 34.08m tetapi menunjukkan pola menurun.

Di Terengganu, Sungai Nerus di Kampung Langkap dekat Setiu menunjukkan pola menaik dengan mencecah 21.11m (paras bahaya 21m).

Di Melaka, dua sungai melepasi paras bahaya ialah Sungai Kesang di Telok Rimba, Jasin (3.72m, paras bahaya 3.7m) dan Sungai Melaka di Batu Hampar, Melaka Tengah (2.59m, paras bahaya 2m).

Bagaimanapun, aras air Sungai Kesang tiada mencatat perubahan, manakala Sungai Melaka menunjukkan pola menurun.


Kerajaan tak keberatan benar pesara keluarkan KWSP secara berkala: PMX

Kerajaan hari ini bersetuju dengan cadangan pengeluaran secara berkala atau bulanan bagi pesara Kumpulan Wang Simpanan Pekerja (KWSP) sebagai mandatori.

Perdana Menteri, Datuk Seri Anwar Ibrahim berkata cadangan itu sudah di peringkat akhir sebelum ia dikuatkuasakan.

“Itu masih di peringkat akhir. Saya tiada keberatan, (namun) Datuk Seri Amir Hamzah Azizan kata ada beberapa kekangan terutama di kalangan (pencarum) yang mempunyai simpanan kecil,” katanya kepada pemberita selepas merasmikan Persidangan Kesejahteraan Sosial Antarabangsa Ke-10 2023 (ISWC 2023), hari ini.

Sebelum ini Amir Hamzah yang merupakan Ketua Pegawai Eksekutif KWSP dilaporkan berkata pihaknya sedang mempertimbang untuk menjadikan pengeluaran secara berkala atau bulanan bagi pencarum yang mencecah usia persaraan 55 tahun sebagai mandatori untuk ahli baharu.

Katanya, ketika ini pengeluaran secara berkala atau bulanan itu dilakukan secara sukarela.

Amir melihat kaedah itu dilihat mampu memberi peluang kepada ahlinya menguruskan wang persaraan dengan lebih baik selain menikmati dividen tahunan dengan baki simpanan yang ada.

Ketika ini KWSP memberi pilihan pengeluaran kepada pesara untuk membuat pengeluaran penuh atau sebahagian namun katanya ahli yang memilih pengeluaran secara berkala itu tidak ramai.


Gelombang baharu Covid-19 dijangka landa negara, kata Menteri Kesihatan

Kementerian Kesihatan (KKM) menjangkakan kemungkinan negara akan sekali lagi dilanda gelombang baharu Covid-19 dalam tempoh dua atau tiga bulan lagi, susulan pasang surut kes ketika ini.

Bagaimanapun, Menteri Kesihatan Khairy Jamaluddin sejauh mana atau sebesar mana gelombang itu tidak dapat dipastikan lagi, namun berdasarkan perkembangan epidemiologi negara-negara lain menyatakan gelombang jangkitan itu akan berlaku.

“Sebab itu dalam kategori tertentu, mereka yang berusia dan mengalami masalah kesihatan yang kronik digalakkan untuk top up imuniti mereka melalui penambahan dos vaksin,” katanya selepas merasmikan sesi dialog sempena Persidangan Pengarah-Pengarah Hospital Kementerian Kesihatan (KKM) di Petaling Jaya, hari ini.

Sehubungan itu, beliau berkata KKM menggalakkan golongan warga emas berusia 60 tahun ke atas serta individu berpenyakit kronik untuk mendapatkan dos penggalak kedua bagi meningkatkan imuniti mereka daripada dijangkiti Covid-19.

Khairy berkata setakat semalam (20 Jun), seramai 107,844 orang di Malaysia telah menerima suntikan dos penggalak kedua vaksin Covid-19 dan 57,834 daripada jumlah itu terdiri dalam kalangan individu berusia 60 tahun ke atas.

“Malah, setakat ini, kita tidak menerima apa-apa laporan berkenaan kesan sampingan terhadap dos penggalak kedua,” katanya seperti dilapor Bernama.

Mengulas perkembangan Program Imunisasi Covid-19 Kebangsaan Kanak-Kanak (PICKids) yang dibuka semula bermula 20 Jun hingga 24 Jun ini, Khairy berkata seramai 397 kanak-kanak berusia lima hingga 11 tahun telah menerima suntikan vaksin melalui program itu.

Katanya, walaupun PICKids telah diumumkan tamat pada 31 Mei lepas, terdapat ibu bapa yang meminta supaya diberi peluang untuk mendapatkan kemudahan vaksinasi itu.

“Ada juga masyarakat terpinggir kerana tak dapat maklumat sebelum ini. Maka kita setuju untuk buat kempen ini semula secara terhad bagi memastikan mereka yang terlepas peluang diberikan kemudahan vaksinasi kepada anak-anak mereka,” katanya.

Ditanya mengenai pembayaran kepada pengendali aplikasi MySejahtera, Khairy berkata kerajaan belum membuat sebarang pembayaran setakat ini, namun telah mendapat kebenaran daripada Jabatan Peguam Negara untuk menjalankan rundingan harga.

Pada Mac lepas, Khairy dilapor berkata kerajaan belum meluluskan atau membuat apa-apa pembayaran kepada pengendali aplikasi berkenaan.

Bagaimanapun katanya, kerajaan dan KKM akan memastikan sebarang keputusan berhubung kos pembayaran akan mengambil kira kepentingan negara dan rakyat.


Wanita Arau pula bantah, cabar Zahid letak jawatan

Wanita UMNO Bahagian Arau membidas tindakan semberono presiden parti, Datuk Seri Ahmad Zahid Hamidi yang memecat Datuk Seri Shahidan Kassim daripada jawatan Pengerusi Badan Perhubungan UMNO Perlis.

Ketua Penerangannya, Bibi Baharom berkata, krisis dalaman UMNO yang berlaku sekarang ini ternyata berpunca daripada Zahid sendiri.

Oleh itu, katanya, Wanita UMNO bahagian itu membuat keputusan menggesa Zahid berundur secara sukarela dan meletak jawatan.

“Kepimpinan Wanita UMNO Arau berpendapat sekiranya Presiden UMNO tidak dapat mengatasi keadaan ini dan membuat keputusan semberono, eloklah Datuk Seri Zahid Hamidi dengan rela hati berundur dan meletakkan jawatan.

“…Kerana ternyata masalah yang berlaku dalam UMNO sekarang adalah berpunca dari Presiden sendiri,” katanya dalam kenyataan hari ini.

Bibi berkata, sikap Zahid yang suka memecat sesiapa sahaja yang berbeza pandangan dengan beliau bukan suatu sikap yang baik.

“Presiden perlu meneliti pandangan setiap pemimpin dibawahnya. Pemecatan juga bukan jalan terbaik ke arah memperkuatkan parti malah dilihat oleh rakyat secara keseluruhannya sebagai satu keruntuhan UMNO.

“Shahidan ternyata mempunyai pengalaman yang luas dalam menggerakkan jentera pilihanraya. Sudah enam kali beliau mengetuai jentera PRU di Perlis dan ternyata, semuanya telah membawa kejayaan besar,” katanya.

Terdahulu, Puteri UMNO bahagian itu turut menyanggah tindakan Zahid memecat Shahidan dan menggesa presiden UMNO meletak jawatan.


Majlis Peguam pertahan pendirian SPRM tak layak siasat etika hakim

Majlis Peguam Malaysia menjelaskan bantahannya terhadap siasatan Suruhanjaya Pencegahan Rasuah Malaysia (SPRM) ke atas hakim yang masih bertugas, walaupun sebelum ini pernah menggesa siasatan terhadap bekas ketua hakim negara atas dakwaan salah laku.

Karen Cheah Yee Lynn berkata Perlembagaan Persekutuan telah dipinda pada 2009 dan 2010, yang menggariskan proses dalam mengemukakan aduan terhadap badan kehakiman, lapor FMT.

“Mekanisme untuk membuat aduan pada 1996 adalah berbeza ketika itu. Itulah sebabnya (pendirian yang diambil) berbeza sama sekali untuk kes ini.

“Kami kini mempunyai proses baharu untuk aduan seperti ini diuruskan oleh pihak yang betul, dan dalam kes ini ia (pihak yang betul) sepatutnya ketua hakim negara,” katanya menurut Malay Mail.

Karen Cheah dipetik sebagai berkata ketika forum awam yang dianjurkan di Kuala Lumpur oleh Majlis Peguam bertajuk “SPRM, Bekas PM dan Kemerdekaan Badan Kehakiman” semalam.

Dalam temu bual dengan NST yang diterbitkan hari ini, Ketua Pesuruhjaya SPRM Tan Sri Azam Baki menegur Badan Peguam Malaysia kerana merumuskan suruhanjaya itu tidak mempunyai kuasa untuk menyiasat hakim Mahkamah Rayuan, Datuk Mohd Nazlan Mohd Ghazali.

Azam memberitahu akhbar itu bahawa pengkritik SPRM harus berhenti mengamalkan dwi standard, mengatakan bahawa Badan Peguam Malaysia yang telah mendorong Badan Pencegah Rasuah (BPR) – nama lama SPRM – untuk menyiasat hakim.

Sebelum dinaikkan pangkat, Mohd Nazlan pernah menjadi hakim perbicaraan di Mahkamah Tinggi yang mensabitkan bekas Perdana Menteri Datuk Seri Najib Razak kerana menggelapkan RM42 juta milik SRC International Sdn Bhd.

Pada 3 April, Cheah berkata SPRM tidak mempunyai kuasa untuk menyiasat dakwaan pelanggaran etika kehakiman dan mana-mana penyiasatan sedemikian adalah mengganggu pentadbiran keadilan, kerana siasatan sepatutnya dilakukan Jawatankuasa Etika Kehakiman.

Dengan Mahkamah Rayuan dan Mahkamah Persekutuan telah mengekalkan sabitan terhadap Najib di Mahkamah Tinggi, Cheah berkata percubaan untuk membangkitkan dakwaan terhadap hakim perbicaraan SRC menggunakan surat SPRM kepada ketua hakim negara adalah satu tindakan “terdesak” untuk mencemarkan nama baik seorang hakim.

Pada 26 April 2022, Majlis Peguam Malaysia berkata siasatan SPRM terhadap Mohd Nazlan adalah tindakan yang bertentangan dengan Perlembagaan.

Karen Cheah berkata siasatan itu melanggar doktrin pengasingan kuasa dan juga menjejaskan kebebasan institusi kehakiman.

Dalam satu kenyataan beliau berkata:

“Ada mekanisme ditetapkan bagi menangani isu ini dan … sebarang percubaan oleh pihak tidak bertanggungjawab boleh dilihat sebagai menjejaskan keyakinan orang ramai terhadap institusi kehakiman.

“Perkara 125 Perlembagaan Persekutuan menyediakan cara khusus yang membolehkan sebarang aduan salah laku kehakiman ditangani dalam suatu cara tertentu yang akan memastikan keyakinan orang ramai terhadap institusi kehakiman berterusan.

“Tanpa keyakinan yang diperlukan diterapkan kepada insitiusi kehakiman sebagai sebuah institusi, pentadbiran sistem kehakiman tidak akan mendapat penghormatan dan penerimaan yang penting terhadap keberkesanan operasinya dalam pentadbiran kehakiman kita.”

Sebelum ini, 14 bekas presiden Majlis Peguam Malaysia telah menegaskan bahawa SPRM tidak mempunyai kuasa untuk membuat penemuan sedemikian.

Persatuan Undang-Undang Sabah (SLS) – sekutu Majlis Peguam malaysia – turut menggesa SPRM supaya lebih menghormati pengasingan kuasa dan hanya menjalankan tugas mereka untuk melakukan siasatan.


Seramai 52,774 remaja berusia 12-17 tahun sudah lengkap vaksin

Seramai 52,774 atau 1.7 peratus remaja berusia 12 hingga 17 tahun dalam negara telah lengkap menerima vaksin Covid-19 jenis Cominarty setakat 30 Sept lepas, kata Timbalan Menteri Kesihatan I Datuk Dr Noor Azmi Ghazali.

Dalam satu kenyataan, Dr Noor Azmi yang juga Pengerusi Pasukan Bertindak Imunisasi Covid-19 Remaja (PICK-Remaja) berkata pada masa yang sama 1,498,274 atau 47.6 peratus telah menerima sekurang-kurangnya satu dos vaksin berkenaan.

Katanya setakat ini lima negeri dengan pencapaian vaksinasi tertinggi dalam kumpulan remaja terdiri daripada Wilayah Persekutuan Labuan dengan 77.6 peratus, diikuti Kedah (67.1 peratus), Sarawak (62.7 peratus) Perlis (61.8 peratus) dan Melaka (59.4 peratus).

Sementara itu Dr Noor Azmi berkata PICK-Remaja turut memberi perhatian kepada golongan remaja Orang Kurang Upaya (OKU) tanpa mengira status warganegara atau jenis ketidakupayaan, dan pelaksanaan pemberian vaksin kepada remaja OKU akan dilaksanakan dengan beberapa kaedah mengikut kategori mereka.

Beliau berkata Sistem Maklumat Orang Kurang Upaya (SMOKU) di bawah Jabatan Kebajikan Masyarakat Malaysia (JKM) melaporkan bahawa 67,676 remaja OKU berusia 12 hingga 17 tahun berdaftar dengan JKM sehingga 31 Ogos lepas.

“Seramai 51,361 (75.8 peratus) adalah remaja OKU dalam sistem pendidikan dan daripada jumlah ini 793 (1.5 peratus) merupakan Murid Berkeperluan Khas (MBK) yang berada di sekolah berasrama,” katanya.

Beliau berkata remaja OKU juga berada di 705 buah institusi pemulihan harian seperti Pusat Pemulihan Dalam Komuniti (PDK) dan Institusi jagaan OKU kerajaan dan swasta, serta 21 buah institusi OKU berkediaman,” katanya.

Katanya pendaftaran remaja OKU yang berada di institusi perlindungan, pemulihan dan pendidikan sama ada berdaftar atau tidak berdaftar perlu dilakukan oleh pengetua, pengusaha atau penyelia institusi masing-masing melalui portal Vaksin Anakku.

Dr Noor Azmi berkata bagi Remaja OKU bersekolah harian, mereka akan diberi vaksinasi secara berjadual di Pusat Pemberian Vaksin (PPV) atau sekolah, dan remaja OKU bersekolah asrama pula akan menerima janji temu vaksinasi melalui aplikasi MySejahtera.

Bagi remaja OKU dengan masalah tingkah laku seperti Autism Spectrum Disorder, Attention Deficit Hyperactivity Disorder (ADHD), remaja OKU Mental atau dengan komorbid yang lain; pemberian vaksinasi boleh dilakukan di klinik kesihatan atau hospital kerajaan yang berdekatan dengan rumah.

“Senarai nama remaja OKU ini akan dikumpul di peringkat Pejabat Pendidikan Daerah (PPD) atau Pejabat Kebajikan Masyarakat Daerah (PKMD) untuk diserahkan kepada Pejabat Kesihatan Daerah (PKD),” katanya.

Bagi Remaja OKU terlantar pula, katanya proses pemberian vaksin kepada mereka di institusi dan yang terlantar di rumah akan dilakukan secara khidmat masyarakat (outreach) dan berjadual oleh pasukan pelaksana vaksinasi yang terdiri daripada kakitangan kesihatan, pengamal perubatan swasta, atau pasukan kesihatan pertubuhan bukan kerajaan (NGO).

“Remaja OKU terlantar di komuniti dikenal pasti melalui sama ada daripada senarai penerima Bantuan Pesakit Terlantar di bawah JKM atau senarai berdaftar dengan PDK atau pendaftaran remaja OKU terlantar di rumah.

“Bagi remaja OKU terlantar yang tiada dalam senarai di atas, ibu bapa atau penjaga boleh hadir ke klinik kesihatan berdekatan, atau memaklumkan kepada Pejabat Kebajikan Masyarakat Daerah atau Majlis Pengurusan Komuniti Kampung (MPKK) untuk mendaftarkan remaja itu bagi mendapatkan vaksinasi,” katanya.


Anwar desak PM letak jawatan boleh, bila didesak berundur tahu menggelupur

Desakan demi desakan supaya berundur daripada mengetuai blok pembangkang, Pakatan Harapan (PH) menyebabkan Datuk Seri Anwar Ibrahim tidak senang duduk dan menyerlahkan lagi nafsunya untuk menjadi Perdana Menteri (PM) walaupun sudah tidak relevan.

Lihat sikap Anwar apabila didesak supaya berundur dan menggelupur mempertahankan dirinya konon masih relevan, berduyun-duyun pengikut fanatik Presiden PKR itu tampil mengeluarkan kenyataan membela bos mereka yang menjadi punca kekalahan PH di Melaka.

Jika sebelum ini Anwar sangat galak mendesak supaya Perdana Menteri (PM) terdahulu meletak jawatan atas alasan ditolak rakyat, tapi apabila kena pada batang hidungnya sendiri pandai pula mencari alasan untuk menunjukkan dirinya masih diperlukan.

Jika PH masih mahu terjebak dengan strategi bodoh Anwar, ia tidak menjadi masalah kerana yang akan kalah teruk selepas ini adalah pembangkang dan ia pasti akan menguntungkan UMNO dan Barisan Nasional (BN) selepas ini.

Ketua Pembangkang itu sebenarnya masih dalam sindrom penafian dan tidak mahu mengakui kesilapan diri sendiri sebagai punca kekalahan dalam Pilihan Raya Negeri (PRN) Melaka, malah kedegilannya juga memberi tempias kepada rakan parti dalam PH.

Jika DAP masih menunggu lama lagi dan terikut-ikut dengan janji manis Anwar, jangan terkejut selepas ini kerusi Parlimen yang mereka menangi sebelum ini pula akan hilang separuh kerana rakyat sudah tidak mahu menyokong mereka.

Keputusan PRN Melaka adalah gambaran jelas sikap pengundi Cina terhadap Anwar yang dilihat rakus kuasa sehingga menjalinkan kerjasama dengan Presiden UMNO, Datuk Seri Ahmad Zahid Hamidi sebelum ini dan difahamkan masih lagi berhubungan antara satu sama lain.

Langkah Anwar mengadakan satu jalinan dengan Zahid dan UMNO khususnya nyata tidak menyenangkan pengundi Cina, malahan mereka berpandangan Anwar sudah menjual dirinya demi mengejar cita-citanya untuk menjadi PM yang masih tidak kesampaian sehingga sekarang.

Anwar beranggapan dengan bantuan anak muridnya itu akan dapat membawanya menjadi PM tetapi beliau silap kerana membiarkan dirinya menjadi hamba kepada pemimpin UMNO meminta sedekah sokongan.

DAP menerima tempias teruk akibat tindakan Anwar bersekongkol dengan pemimpin UMNO dan tindakan mengambil dua bekas Ahli Dewan Undangan Negeri (ADUN) UMNO bertanding di Melaka adalah kemuncaknya sehingga menyebabkan perpecahan dalaman PH.

Lihat bagaimana DAP memboikot Anwar semasa mengumumkan calonnya untuk bertanding di Melaka dan hasilnya mereka juga kehilangan setengah kerusi yang dimenangi semasa Pilihan Raya Umum Ke-14 (PRU-14) lalu di Melaka.

Namun, Anwar masih tidak rasa malu dan tidak juga membuat permohonan maaf atas kesalahannya yang menjadi punca kepada kekalahan blok pembangkang di Melaka.

Baharu memegang jawatan Ketua Pembangkang pun Anwar sudah tidak sanggup melepaskan jawatannya, tidak dapat dibayangkan pula jika beliau menjadi PM selepas ini, pasti sama sekali tidak akan melepaskan jawatannya.

Maklumlah baharu dinaikkan pangkat setara dengan seorang Menteri, pastinya kerusi empuk dan elaun keistimewaan yang diperolehnya terlalu sayang untuk dilepaskan begitu sahaja.

Anwar bukanlah seorang pemimpin berjiwa besar, jika sebelum ini Tan Sri Muhyiddin Yassin sanggup melepaskan jawatan PM yang dianggap tertinggi dalam negara, takkanlah Anwar tidak boleh mengikut jejak yang sama.

Bukankah Anwar sebelum ini mendesak Muhyiddin meletak jawatan kerana tiada sokongan, sekarang ini keadaan sama juga dihadapi Anwar yang juga tidak memiliki sokongan untuk kekal memegang jawatan sebagai Ketua Pembangkang dan didesak berundur.

Jika masih tahu malu dan mempunyai maruah diri, eloklah Anwar mengikut jejak Muhyiddin melepaskan jawatannya dan memberi peluang kepada pemimpin lain yang lebih layak untuk menggantikannya.

Janganlah beritahu tidak ada calon dikalangan Ahli Parlimen pembangkang yang tidak layak untuk dijadikan pengganti, malah lebih ramai pemimpin berkualiti dikalangan pemimpin pembangkang yang boleh menggalas tanggungjawab tersebut.

Blok pembangkang memerlukan seseorang yang berintegriti dan memiliki dedikasi dalam melawan salahguna kuasa UMNO dan BN, bukannya seorang Ketua Pembangkang yang tahu berunding senyap-senyap dibelakang bersama musuh politiknya.

Bagaimanapun, Anwar tetap Anwar, memiliki ego dan kesombongan yang terlalu tinggi. Bahkan bekas pengikut fanatiknya seperti Rafizi Ramli juga sudah menasihati Presiden PKR itu tetapi tidak juga berkesan sebaliknya masih meneruskan strategi bodohnya bekerjasama dengan anak muridnya sehingga hari ini.


Kerajaan gagal lucut hak jam, barang kemas Najib, Rosmah

Kerajaan Persekutuan hari ini (14 November 2022) gagal melucuthakan beribu-ribu barang kemas, jam tangan mewah dan beg tangan yang dirampas daripada bekas Perdana Menteri Datuk Seri Najib Razak dan isterinya Datin Seri Rosmah Mansor, ketika serbuan di kondominium mewah Pavilion Residences pada 2018.

Hakim Mahkamah Tinggi Datuk Muhammad Jamil Hussin berkata Jabatan Peguam Negara (AGC) gagal membuktikan bahawa barang berharga itu dikaitkan dengan dana 1MDB.

Pendakwa raya memfailkan permohonan untuk melucut hak 2,435 barang kemas, tujuh jam tangan dan 29 beg tangan yang dirampas daripada unit kondominium itu pada 17 Mei 2018 yang dituntut oleh Najib dan Rosmah sebagai milik mereka, menurut BH.

Jam tangan itu turut dituntut oleh bekas Perdana Menteri, Datuk Seri Najib Razak, manakala isterinya, Datin Seri Rosmah Mansor menuntut barang kemas dan beg tangan berkenaan.

Pendakwa raya memberitahu mahkamah mereka akan memfailkan rayuan terhadap keputusan itu dan meminta penangguhan supaya pihak berkuasa boleh terus menyimpan barang yang dirampas.

Tetapi hakim menolak permintaan mereka.

“Saya mendengar permohonan menerusi afidavit difailkan pemohon dan pihak-pihak ketiga, iaitu Najib dan Rosmah. Saya juga sudah menimbang hujahan bertulis semua pihak.

“Selain itu, pendakwaan memaklumkan seutas gelang berlian bernilai AS$220,500, dipulangkan kepada syarikat barang kemas, Global Royalty Trading SAL dari Lubnan, kerana Rosmah sudah tidak berminat dengannya lagi.

“Sebab itu jumlah barang kemas menjadi 2,435, manakala jumlah jam dan beg tangan masih sama. Syarikat terbabit menarik balik tuntutan berkenaan di mahkamah,” katanya.

Najib dan Rosmah ialah pihak ketiga dalam permohonan itu.

Mana-mana pihak ketiga yang mendakwa mempunyai kepentingan ke atas barang yang dirampas boleh hadir di mahkamah untuk mengemuka alasan sebab barang itu tidak boleh dilucut hak kepada kerajaan.

Pendakwaan dikendalikan Timbalan Pendakwa Raya, Faten Hadni Khairuddin dan Harris Ong Mohd Jeffrey Ong, manakala Najib dan Rosmah diwakili peguam, Tan Sri Muhammad Shafee Abdullah, Tania Scivetti, Azamuddin Abd Aziz dan Iskandar Shah Ibrahim.

Najib telah disabitkan kesalahan menyeleweng dana RM42 juta milik SRC International, bekas anak syarikat 1MDB.

Dia kini sedang menjalani hukuman penjara 12 tahun di Penjara Kajang tetapi masih berdepan perbicaraan dalam beberapa kes lain yang berkaitan dengan 1MDB.

Rosmah juga didapati bersalah meminta dan menerima rasuah RM194 juta berkaitan kontrak kerajaan RM1.25 bilion untuk membekalkan tenaga solar kepada sekolah luar bandar di Sarawak pada 1 September lalu.

Dia dijatuhi hukuman penjara 10 tahun dan denda RM970 juta tetapi membuat rayuan.


Gagal buktikan dana judi, kini PMX sedia tunjuk bukti tandatangan kelulusan hutang FELDA

Datuk Seri Anwar Ibrahim mempertahankan kenyataan berhubung hutang peneroka FELDA yang tidak dihapuskan oleh kerajaan Perikatan Nasional (PN) sebelum ini.

Perdana Menteri (PMX) itu sekali lagi berkata sedia untuk menunjukkan bukti sudah menandatangani bukti penghapusan hutang peneroka, bagaimanapun umum mengetahui beliau sebelum ini pernah membuat tuduhan kononnya PN menerima dana judi tetapi gagal dibuktikan sehingga sekarang.

“Ini masalah orang politik, senang sahaja tuduh bohong (dan) kemudian dia cabar minta fakta.

“Insya-Allah sebelum saya ke Vietnam esok, saya hubungi KSP (Ketua Setiausaha Perbendaharaan) untuk memberi contoh itu dan saya minta dia (Tan Sri Muhyiddin Yassin) harus minta maaf,” katanya dipetik laporan Sinar Harian.

Anwar terdahulu menghadiri Majlis Sambutan Maal Hijrah Perpaduan Tanjong Karang di Jalan Sekolah Kampung Raja Musa, Tanjong Karang malam tadi.

Semalam, media melaporkan Muhyiddin mengemukakan surat tuntutan (LOD) kepada Anwar berhubung kenyataan mengenai pelupusan hutang peneroka FELDA selain menuntut permohonan maaf secara terbuka daripada PMX itu.

LOD disediakan firma guaman Rosli Dahlan Saravana Partnership (RDS) bertarikh 18 Julai 2023 (Selasa) itu dihantar ke dua alamat Anwar iaitu di kediamannya di Kajang, Selangor dan Pejabat Perdana Menteri, Putrajaya.

Untuk rekod, Anwar pada 7 Julai 2023 lalu didakwa mengeluarkan kenyataan berbentuk fitnah dan mengelirukan semasa majlis sambutan Hari Peneroka Felda 2023 di Serdang berhubung isu penghapusan hutang peneroka.

Kenyataan fitnah Anwar itu diterbitkan secara siaran langsung melalui sidang ‘Facebook Live’ dan disebarkan secara meluas yang bertujuan untuk menjatuhkan reputasi Muhyiddin, kata firma itu.

“Kenyataan fitnah tersebut yang merupakan pembohongan serta palsu dan mengelirukan, dalam maksud biasa dan semula jadinya atau secara sindiran telah mencemar dan merosakkan nama baik dan reputasi Anakguam kami serta mencalar imej dan integritinya sebagai seorang mantan Perdana Menteri dan pemimpin negara.

“Kenyataan fitnah tersebut juga menimbulkan kebencian dan menghakis kepercayaan rakyat terhadap Anakguam kami sehingga menyeret Anakguam kami ke dalam kehinaan dan skandal awam.

“Kenvataan fitnah tersebut telah mengakibatkan Anakguam kami mengalami kerosakan dan kergian serta prejudis apabila masyarakat awam memandang serong terhadap Anakguam kami dan keluarganya,” menurut surat tuntutan yang dilihat Agenda Daily.

Dalam surat itu juga, RDS mengemukakan fakta kes berhubung jawapan di Parlimen berhubung penghapusan hutang peneroka yang sudah dibuat pada 2021.

“Hal ini dinvatakan pada 2021 dalam pemberitahuan pertanyaan bukan lisan Dewan Rakyat Mesyuarat Kedua, penggal keempat di Parlimen Ke-14 oleh Menteri di Jabatan Perdana Menteri (Ekonomi), YB Datuk Sri Mustapa Bin Mohamed bahawa 87.54% daripada keseluruhan 112,638 peneroka FELDA telah menandatangani Perjanjian Penghapusan Pinjaman dan Pengurusan Kebun antara FELDA dan Peneroka.

“Hal ini juga disahkan pada 23.2.2023 dalam pemberitahuan pertanyaan Dewan Rakvat Mesyuarat Pertama, penggal kedua di Parlimen Ke-15 oleh Menteri di Jabatan Perdana Menteri (Undang-Undang dan Reformasi Institusi), YB Datuk Sri Azalina Binti Othman Said bahawa pelupusan hutang peneroka FELDA telahpun diluluskan pada Julai 2021,” katanya lagi.


Saman RM1.9 juta: Najib bantah dua peguam wakili Tommy Thomas

Datuk Seri Najib Razak hari ini membantah pelantikan dua peguam daripada Tetuan Tommy Thomas untuk mewakili bekas peguam negara dalam saman RM1.9 juta yang difailkannya.

Peguam Datuk Firoz Hussein Ahmad Jamaluddin, yang mewakili Najib, berhujah bahawa pelantikan Alan Adrian Gomez dan Lai Wei Shiung untuk mewakili Thomas akan menyukarkan mereka untuk mengekalkan kebebasan profesional mereka dan bertindak secara objektif dalam saman itu, yang difailkan pada 22 Oktober tahun lepas.

Menurut Bernama, beliau berkata Thomas, defendan pertama dalam saman itu, adalah pengasas dan perunding atau rakan kongsi firma guaman berkenaan, manakala rakan kongsinya juga mempunyai kepentingan kewangan dalam firma itu.

“Adalah tidak wajar peguam dari firma yang sama mewakili Thomas kerana tindakan ini akan dilihat sebagai tidak profesional,” katanya pada pendengaran bantahan di hadapan hakim Mahkamah Tinggi Datuk Ahmad Bache.

Sementara itu, Alan memberitahu mahkamah bahawa bantahan itu perlu ditolak kerana plaintif (Najib) wajar membuktikannya melalui afidavit sokongan bahawa peguam yang mewakili Thomas mempunyai kepentingan kewangan dan juga gagal mengekalkan profesionalisme mereka di mahkamah.

“Thomas bukan rakan kongsi Tetuan Tommy Thomas; dia hanya perunding dan tidak mempunyai kepentingan kewangan dalam firma guaman. Thomas meninggalkan firma guaman itu selepas dilantik sebagai peguam negara pada 4 Jun 2018, dan kemudian menyertai semula firma itu sebagai perunding pada September 2020,” katanya.

Thomas meletak jawatan sebagai peguam negara pada 28 Februari 2020.

Selepas mendengar hujahan daripada kedua-dua pihak, Hakim Ahmad menetapkan 19 Ogos ini untuk menyampaikan keputusannya mengenai bantahan itu.

Dalam saman itu, Najib, 69, menamakan Thomas dan kerajaan masing-masing sebagai defendan pertama dan kedua.

Dalam pernyataan tuntutan, Najib berkata dia telah didakwa di mahkamah dalam kes 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Akti-Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).

Ahli Parlimen Pekan itu mendakwa pertuduhan terhadapnya adalah sebahagian daripada langkah yang telah dirancang lebih awal oleh Thomas dan ia juga selari dengan perancangan kerajaan Pakatan Harapan ketika itu.

Najib meminta perisytiharan bahawa Thomas telah melakukan penyelewengan dalam jawatan awam dan menuntut ganti rugi RM1.9 juta, termasuk bagi menampung yuran perundingan untuk pasukan audit menyemak dokumentasi bagi penyediaan fakta menangani pendakwaan terhadapnya.


4 faktor Agong boleh tolak nasihat PM bubar Parlimen: Pensyarah

Yang di-Pertuan Agong boleh menolak nasihat Perdana Menteri Datuk Seri Ismail Sabri Yaakob, untuk membubarkan Parlimen dalam masa terdekat, menurut BH yang memetik pendapat seorang pensyarah undang-undang.

Akhbar itu memetik Pensyarah Undang-Undang dan Polisi di Universiti Teknologi Malaysia Prof Madya Dr Muhammad Fathi Yusof, yang menggariskan empat faktor yang boleh dijadikan asas kepada penolakan Agong untuk tujuan pembubaran Parlimen.

Pertama, adalah berkaitan diri Perdana Menteri (PM) Datuk Seri Ismail Sabri itu sendiri.

Katanya PM ketika ini tidak mewakili sebuah parti atau gabungan parti secara ‘solid’ (kukuh), sedangkan amalan sebelum ini (ketika kerajaan diwakili satu parti yang kukuh) ialah nasihat PM sudah dianggap mewakili Kabinet tanpa perlu dipersoalkan.

“Namun kini, jika Perdana Menteri menasihati Yang di-Pertuan Agong untuk pembubaran Parlimen, ia belum mewakili keseluruhan anggota jemaah menteri yang mewakili kerajaan.

“”Maka nasihat Perdana Menteri mungkin ditolak atas alasan ia tidak dibuat secara kolektif sedangkan Perlembagaan memberikan penekanan kepada konsep ‘tanggungjawab bersama’ sepertimana di bawah Perkara 43(3) Perlembagaan Persekutuan,” katanya.

Kedua, katanya sebagaimana keputusan Yang di-Pertuan Agong menolak nasihat perisytiharan darurat berteraskan kepentingan awam, maka tidak mustahil nasihat PM untuk pembubaran Parlimen juga ditolak berasaskan kepentingan awam.

“Kepentingan awam boleh merujuk kepada beberapa faktor termasuk ketidaksesuaian Pilihan Raya Umum (PRU) dilaksanakan pada musim tengkujuh dan faktor pembaziran jika PRU di peringkat Parlimen tidak berjalan serentak dengan pilihan raya peringkat Dewan Undangan Negeri (DUN) di beberapa negeri.

“Faktor ketiga, tindakan Yang di-Pertuan Agong yang mungkin tidak membubarkan Parlimen serta-merta walau pun selepas dinasihati Perdana Menteri tidak boleh dipersoalkan di mana-mana mahkamah seperti peruntukan Perkara 32,” katanya.

Faktor keempat, katanya adalah disebabkan rakyat terpaksa mengundi ketika musim tengkujuh dan PRU sebelum urusan Bajet 2023 tidak disempurnakan dengan baik oleh kerajaan, serta risiko pembaziran akibat pilihan raya tidak serentak adalah satu langkah tidak popular dan bertentangan dengan sentimen umum rakyat.

“Sebarang tindakan Yang di-Pertuan Agong yang selari dengan kehendak rakyat sukar dipersoalkan walau pun ia kelihatan luar biasa,” katanya.

Maka, mengambil kira empat faktor itu, Dr Muhammad Fathi menjangkakan tidak mustahil nasihat pembubaran Parlimen oleh PM akan ditolak.

“Adalah lebih baik bagi Perdana Menteri mengutamakan keputusan Kabinet berbanding keputusan partinya.

“Jika Yang di-Pertuan Agong pernah menolak nasihat Perdana Menteri dan Kabinet untuk mengisytiharkan darurat pada Oktober 2020, maka tidak mustahil baginda juga menolak pembubaran Parlimen jika dinasihati oleh Perdana Menteri dalam masa terdekat ini,” katanya.

Dr Muhammad Fathi berkata walaupun Kabinet tidak setuju pembubaran dilaksanakan, namun tidak mustahil PM akan bertindak juga mengikut kehendak partinya yang mahukan Parlimen dibubarkan segera.

Katanya, jika mengikut konvensyen Perlembagaan dan kefahaman peruntukan Perlembagaan secara literal iaitu Perkara 55(2), Yang di-Pertuan Agong perlu membubarkan Parlimen atas nasihat PM di bawah Perkara 40.

“Berbeza dengan pembubaran akibat hilang sokongan majoriti di bawah Perkara 43(4) dan 40(2)(b) yang boleh dilakukan atas budi bicara Yang di-Pertuan Agong,” katanya.

Dalam situasi pelbagai parti menguasai kerajaan negeri, katanya, maka langkah yang paling tepat ialah mewujudkan persefahaman dengan parti berbeza berkaitan waktu pembubaran Parlimen dan DUN.


Parlimen tidak terbubar secara automatik walaupun melangkau 6 bulan

Tanggapan mengatakan Parlimen terbubar secara automatik kerana tidak ada persidangan yang berjalan selama enam bulan adalah tidak tepat, kata pakar Perlembagaan Profesor Dr Shamrahayu Abdul Aziz.

Shamrahayu berkata walaupun tempoh enam bulan tersebut sudah tiba sekiranya dikira dari 29 Disember 2020 sehingga 29 Jun 2021, tafsiran tersebut bagaimanapun masih terikat dengan Perkara 55(1) Perlembagaan Persekutuan dan Seksyen 14(1)(b) Ordinan Darurat (Kuasa-Kuasa) Perlu 2021 yang selepas penelitiannya mendapati Parlimen masih tidak terbubar secara automatik seperti didakwa.

“Setelah meneliti Perkara 55(1) Perlembagaan Persekutuan dan Seksyen 14(1)(b) Ordinan Darurat (Kuasa-Kuasa) Perlu 2021, pada pandangan saya, Parlimen (Dewan Rakyat) tidak terbubar secara automatik walaupun jarak masa enam (6) bulan telah tiba pada 29 Jun 2021 sekiranya dikira dari tarikh 29 Disember 2020.

“Jarak masa 6 bulan antara persidangan akhir dalam satu penggal dengan tarikh yang ditetapkan untuk mesyuarat pertama dalam penggal yang berikutnya adalah peruntukan di bawah Perkara 55(1) Perlembagaan Persekutuan. Perkara 55(1) adalah berkaitan dengan “memanggil” Parlimen untuk bersidang,” katanya dalam satu kenyataan hari ini.

Jelasnya lagi, Seksyen 14(1)(a) Ordinan Darurat (Kuasa-Kuasa Perlu) juga menjelaskan secara terang bahawa tempoh enam bulan tersebut tidak memberi kesan terhadap pembubaran Parlimen seperti yang ditafsir oleh individu tertentu.

“Pada Seksyen 14(1)(a) Ordinan Darurat (Kuasa-Kuasa Perlu) adalah dinyatakan: “peruntukan yang berhubungan dengan memanggil, memprorog dan membubarkan Parlimen dalam Perlembagaan Persekutuan tidak mempunyai kesan; dan…”.

“Oleh kerana Seksyen 14(1)(a) telah menyatakan, antara lain, “memanggil” Parlimen tidak mempunyai kesan, maka jarak masa enam bulan juga tidak memberi kesan.

“Justeru, pada pandangan saya, Parlimen tidak terbubar secara automatik walaupun jarak masa antara dua persidangan telah melangkau enam bulan,” ujarnya.

Malaysia ketika ini sedang melalui tempoh Darurat selepas Yang di-Pertuan Agong telah berkenan menggunakan kuasa Baginda berdasarkan Fasal (1) Perkara 150 Perlembagaan Persekutuan untuk menguatkuasakan perintah tersebut.

Baginda yakin bahawa Darurat ini merupakan langkah paling berkesan buat masa ini bagi menghadapi pandemik Covid-19 yang kini mencecah angka yang sangat membimbangkan dalam negara.

Tempoh Darurat ini berkuatkuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.


Bekas Pengerusi Felda disabit rasuah diberi pasport sementara ke UK

Mahkamah Rayuan Kuala Lumpur hari ini membenarkan permohonan bekas Pengerusi Felda Tan Sri Mohd Isa Abdul Samad untuk mendapatkan sementara pasport bagi membolehkan beliau menghadiri majlis konvokesyen anak tirinya di sebuah universiti di United Kingdom 30 Mac ini.

Panel tiga hakim diketuai Datuk Seri Kamaludin Md Said berkata pasport itu yang akan diserahkan kepada Mohd Isa selaku pemohon pada 14 Mac perlu dikembalikan kepada mahkamah pada 16 April ini.

Hakim Kamaludin yang bersidang bersama Datuk Lee Heng Cheong dan Datuk Ghazali Cha membenarkan permohonan Mohd Isa selepas mendengar hujahan peguamnya, Datuk Wan Azmir Wan Majid.

Timbalan Pendakwa Raya Afzainizam Abdul Aziz tidak membantah permohonan tersebut.

Terdahulu, Wan Azmir dalam hujahan berkata anak guamnya perlu berangkat ke United Kingdom pada 26 Mac ini untuk menghadiri majlis konvokesyen anak tirinya dan akan pulang ke Malaysia pada 9 April ini.

“Saya mohon pasport diserahkan kepada pemohon secepat mungkin kerana ia perlu diperbaharui. Anak guam akan pulang ke Malaysia pada 9 April dan saya mohon pasport dikembalikan selewat-lewatnya 16 April,” katanya dan menambah bahawa pemohon telah menjaga anak tirinya itu sejak kecil.

Pada 3 Feb tahun lepas, Mohd Isa, 72, disabitkan atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Mahkamah Tinggi menjatuhkan hukuman penjara enam tahun bagi setiap pertuduhan dihadapinya menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.

Bagaimanapun Mohd Isa hanya perlu menjalani hukuman penjara enam tahun setelah Hakim Datuk Mohd Nazlan Mohd Ghazali (kini merupakan Hakim Mahkamah Rayuan) memerintahkan kesemua hukuman penjara itu berjalan serentak.

Mahkamah menaikkan jumlah jaminan daripada RM800,000 kepada RM1.5 juta dan tertuduh perlu melaporkan diri di balai polis berdekatan setiap 1 hari bulan sehingga rayuan selesai.

Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Feb 2021.

Rayuan berkenaan ditetapkan untuk pengurusan kes di hadapan Timbalan Pendaftar Mahkamah Rayuan Mohd Khairi Haron menerusi sidang video pada 11 Mei ini.


Krisis ekonomi global 2023?

Kemelesetan ekonomi dijangka akan melanda seluruh dunia, bermula dengan Amerika Syarikat menjelang akhir 2022 sebelum  merebak ke seluruh dunia pada tahun hadapan. Keadaan ekonomi semasa telah menjelaskan kesemuanya.

Kebanyakan pakar ekonomi percaya bahawa kemelesetan ekonomi diramalkan akan berlaku pada tahun hadapan. Bank Dunia juga memberi amaran tentang ini.

Dengan tekanan inflasi yang semakin hari semakin teruk (naik secara mendadak), pertumbuhan ekonomi yang perlahan dan pengetatan dasar monetari agresif yang diambil oleh hampir kesemua bank pusat di seluruh dunia, peluang untuk kemelesetan ekonomi berlaku pada tahun 2023 adalah cerah.

Umum mengetahui, ekonomi mempunyai kitarannya tersendiri – turun dan naik. Bak gelombang pasang surut air di lautan, apabila ekonomi naik, ia dipanggil pertumbuhan ekonomi tetapi apabila ia turun, ia dipanggil penguncupan ekonomi atau kemerosotan ekonomi.

Kemelesetan ekonomi boleh didefinisikan sebagai kemerosotan atau penurunan yang ketara, meluas dan berpanjangan dalam aktiviti ekonomi. Kemelesetan berlaku selepas ekonomi mencapai puncak kitarannya dan tersebar atau merebak melibatkan keseluruhan aktiviti ekonomi yang berpanjangan lebih daripada beberapa suku.

Dalam membuat jangkaan bila akan berlakunya kemelesetan ekonomi, tidak ada satu kaedah yang khusus boleh digunakan untuk meramal bila akan berlakunya kemelesetan ekonomi secara tepat

Sementara itu, Tabung Kewangan Antarabangsa (IMF) tidak menolak kemungkinan kemelesetan ekonomi global akan berlaku pada tahun hadapan (2023) berikutan wujud risiko yang tinggi.

Pengarah Urusan IMF, Kristalina Georgieva memberitahu, prospek ekonomi global telah “menjadi gelap dengan ketara” sejak April lalu sehingga mendorong IMF menurunkan unjuran pertumbuhan ekonomi global pada 3.6 peratus, tahun ini.

Bagaimanapun kata beliau, pakara-pakar ekonomi IMF masih lagi dalam proses mengemas kini data berkenaan.

IMF dijangka akan mengeluarkan unjuran ekonomi untuk 2022 dan 2023 penghujung bulan ini selepas menurunkan unjuran hampir satu peratus pada April. Pada 2021, ekonomi global berkembang pada kadar 6.1 peratus.

“Tinjauan sejak kemas kini terakhir kami pada April telah “menjadi gelap dengan ketara”,” katanya.

Beliau turut memetik penyebaran inflasi yang lebih universal, kenaikan kadar faedah yang lebih besar, kelembapan dalam pertumbuhan ekonomi China, dan peningkatan sekatan yang berkaitan dengan perang Russia-Ukraine.

“Kita berada di perairan yang sangat bergelora,” katanya lagi.

Ditanya sama ada beliau boleh menolak kemelesetan global, Georgieva berkata: “Risiko telah meningkat, jadi kita tidak boleh menolaknya.”

Tambah beliau, data ekonomi terkini menunjukkan beberapa ekonomi besar termasuk China dan Russia, telah mengalami penguncupan pada suku kedua, sambil menyatakan risiko lebih tinggi 2023.

“Tahun 22 akan menjadi sukar, tetapi mungkin lebih sukar 2023. Risiko kemelesetan meningkat pada 2023,” kata beliau.

Georgieva berkata, pengetatan keadaan kewangan yang berpanjangan akan merumitkan prospek ekonomi global, namun menambah adalah penting untuk mengawal harga yang melonjak.

“Tinjauan global kini lebih heterogen berbanding dua tahun lalu, dengan pengeksport tenaga, termasuk Amerika Syarikat, berada pada kedudukan yang lebih baik, manakala pengimport bergelut.

“Pertumbuhan ekonomi yang lebih perlahan mungkin merupakan “harga yang perlu dibayar” memandangkan keperluan mendesak dan menekan untuk memulihkan kestabilan harga,” katanya.

Beliau turut menyentuh perbezaan risiko yang semakin meningkat antara dasar fiskal dan monetari, dan menggesa negara-negara supaya menentu ukur dengan teliti tindakan tersebut untuk mengelakkan sebarang peluang sokongan fiskal yang menjejaskan usaha bank pusat untuk mengawal inflasi.

“Kita perlu mewujudkan tahap penyelarasan kukuh yang sama antara bank pusat dan kementerian kewangan supaya mereka memberikan sokongan dengan cara yang sangat disasarkan, dan tidak melemahkan apa yang ingin dicapai oleh dasar monetari,” katanya.


Tiada istilah ‘Perdana Menteri interim’ dalam Perlembagaan Persekutuan

Pakar Perlembagaan Prof Datuk Dr Shamrahayu Ab Aziz menjelaskan tidak ada istilah ‘interim’ di dalam Perlembagaan Persekutuan atau undang-undang negara.

Sebalinya beliau berkata jika istilah itu mahu digunakan dalam dimensi perundangan negara, kerajaan seperti ini ditubuhkan semasa keadaan darurat yang pada ketika itu tiada kerajaan sah sedia ada.

“Di negara kita Perlembagaan tidak secara langsung mengandaikan keadaan ini berlaku dan tiada istilah seumpama itu digunakan dalam Perlembagaan. Dengan kata lain istilah “interim” yang digunakan itu tiada dalam Perlembagaan Perlembagaan atau undang-undang kita,” katanya dalam Facebook beliau.

Dalam konteks itu katanya, kerajaan interim bukan sebuah kerajaan sementara dalam erti ‘caretaker government’ yang ditubuhkan semasa Parlimen bubar dan mempunyai fungsi dan kuasa yang terhad.

Menurutnya apa yang ada dalam Perlembagaan ialah, sekiranya sesebuah kerajaan ditubuhkan oleh kerana gagal atau jatuhnya sebuah kerajaan, tetapi Parlimen tidak dibubarkan, maka ia adalah satu kerajaan seperti mana juga kerajaan ditubuhkan selepas pilihan raya.

“Syarat untuk menubuhkan kerajaan, dengan pelantikan Perdana Menteri serta Jemaah Menteri adalah sama, iaitu menurut Perkara 43(2)(a) dan (b).

“Lantikan Perdana Menteri dibuat oleh Yang di-Pertuan Agong dengan syarat seseorang itu adalah ahli Dewan Rakyat, yang pada hemat baginda “mungkin” mempunyai kepercayaan majoriti. Manakala Jemaah Menteri pula dilantik oleh Yang di-Pertuan Agong atas nasihat Perdana Menteri,” katanya.

Shamrahayu berkata Jemaah Menteri yang dilantik di bawah Perkara 43(2) kerana gagalnya pakatan atau coalition sebelumnya mempunyai kuasa dan kedudukan yang sama dengan kerajaan yang dilantik seusai pilihan raya.

Menurutnya, kerajaan tersebut mempunyai fungsi dan kuasa yang sama dan berbeza dengan ‘caretaker government’ yang mempunyai kuasa terhad dan tidak boleh membuat keputusan besar atau melibatkan perbelanjaan besar.

“Caretaker Government juga hanya boleh ditubuhkan sekiranya Parlimen bubar.

“Secara umum, di negara kita, sekiranya kita mahu menggunakan istilah kerajaan atau Perdana Menteri interim, ia adalah merujuk kepada tempoh masa sementara. Ia bukan kerajaan yang terhad dari segi fungsi atau kuasanya.

“Ia tidak seperti caretaker government atau kerajaan sementara yang ditubuhkan semasa Parlimen bubar. Pada pandangan saya istilah interim tidak tepat untuk digunakan kerana (sekiranya) kerajaan baru ditubuhkan akibat Perdana Menteri meletak jawatan, ia bukan kerana berlakunya keadaan darurat atau wujudnya kekecohan atau gangguan kepada keselamatan sebagaimana kebiasaan di negara lain,” katanya.


Harga cecair vape naik sehingga RM15 selepas kena cukai: Laporan

Susulan pelaksanaan cukai terhadap cecair vape, harga bahan utama rokok elektronik (e-rokok) dan vape melonjak antara RM10 hingga RM15 bergantung kepada kandungai mililiter dan saiz botol.

Dalam satu tinjauan oleh BH, seorang pemilik kedai vape di Shah Alam, Azman Wahab berkata setakat ini dia belum menerima sebarang makluman daripada pembekal cecair vape berhubung kenaikan harga.

“Namun kenaikan harga sudah dijangka dan kami anggarkan antara RM10 hingga RM15 bergantung kepada saiz botol berapa ml.

“Kenaikan biasanya akan ditentukan oleh pembekal cecair vape dan peniaga hanya mengikut harga berkenaan,” katanya.

Ditanya bagaimana maklum balas pelanggan, Azman berkata, berikutan pengumuman semalam, kebanyakan pelanggan masih tidak mengetahui mengenai kenaikan itu.

“Bagaimanapun, peniaga akan tampal notis kenaikan disebabkan cukai,” katanya yang sudah mengendalikan perniagaan itu selama empat tahun.

Bagi peniaga vape di Lembah Jaya Selatan, Muhammad Alif Iqhwan Badrul Hisham, sebotol cecair vape isipadu 30ml sebelum ini berharga RM35. Bagaimanapun, selepas dikenakan cukai, saiz yang sama berharga RM45 iaitu berlaku kenaikan RM10.

“Ini semua harga dikenakan oleh pembekal cecair vape dan peniaga harus akur serta makan untung sedikit saja,” katanya.

Menurutnya ada pelanggan sudah mengadu kenaikan harga itu terlampau tinggi dan mungkin pengguna kembali semula kepada rokok.

“Kami akan tampal notis kenaikan harga dan kemas kini di media sosial untuk makluman pelanggan,” katanya.

“Sudah pasti pihak pembekal akan menaikkan harga cecair dan peranti, jadi pemilik terpaksa menaikkan harga jualan kepada pengguna. Mungkin ada pembekal sudah mula menaikkan harga hari ini, mungkin juga ada pembekal masih ‘hold’ dulu untuk menaikkan harga,” katanya.

Mulai semalam (1 April 2023) kerajaan melaksanakan cukai ke atas penjualan cecair vape untuk e-rokok pada kadar 40 sen setiap ml.

Pelaksanaan cukai itu diumumkan menerusi notis warta Kerajaan Persekutuan yang dikeluarkan kelmarin oleh Perdana Menteri Datuk Seri Anwar Ibrahim yang juga Menteri Kewangan.

Pelaksanaan cukai cecair vape menyebabkan peniaga menaikkan harga bahan utama rokok elektronik itu (e-rokok) antara RM10 hingga RM15.


Lebih ramai Ketua Bahagian dalam mesyuarat dipanggil Zahid sokong PM: Sumber

Satu mesyuarat tergempar melibatkan Ketua-Ketua Bahagian UMNO diadakan bermula pagi ini di ibu pejabat parti, Menara Dato’ Onn bagi membincangkan berhubung masa depan dan hala tuju parti itu.

Hanya 73 Ketua Bahagian menghadiri mesyuarat bermula sekitar jam 11 pagi tadi, bagaimanapun majoriti yang hadir dalam mesyuarat tersebut difahamkan menyokong Perdana Menteri Datuk Seri Ismail Sabri Yaakob walaupun mereka dipanggil atas jemputan Presiden UMNO, Datuk Seri Ahmad Zahid Hamidi. *kemaskini maklumat terbaharu sumber, hanya 73 Ketua Bahagian hadir, bukan 140.

“Datuk Seri Presiden dan Timbalan Presiden UMNO meminta agar Ketua-ketua UMNO Bahagian hadir ke satu pertemuan khas berhubung satu perkara yang sangat penting demi masa depan parti yang mesti disegerakan,” menurut mesej tersebut yang tular itu.

Pemimpin utama UMNO dilihat hadir pada mesyuarat pagi tersebut, bagaimanapun Zahid difahamkan terpaksa kembali ke Mahkamah Tinggi Kuala Lumpur bagi menghadiri perbicaraan kesnya.

Menurut sumber, difahamkan mesyuarat menumpukan kepada kes mahkamah yang sedang dihadapi oleh bekas Presidennya, Datuk Seri Najib Razak yang sedang berdepan perbicaraan akhir kes penyelewengan SRC International Sdn Bhd.

Selain itu, turut dibangkitkan berhubung tarikh pilihan raya umum ke-15 (PRU-15) yang perlu disegerakan dengan secepat mungkin.

Namun, seorang Ketua Bahagian memberitahu majoriti yang hadir mesyuarat dilihat cenderung menyokong Ismail Sabri yang juga Naib Presiden untuk kekal menerajui kerajaan.

Antara alasan untuk terus menyokong Ismail Sabri adalah disebabkan beberapa skandal besar yang melibatkan beberapa pemimpin UMNO didedahkan baru-baru ini.

Skandal besar kapal tempur pesisir (LCS) yang tidak siap antara perkara dibimbangi bakal memberi kesan kepada UMNO jika PRU-15 diadakan dalam keadaan tergesa-gesa.

“Ramai yang menyokong Ismail Sabri untuk kekal menjadi PM sehingga isu-isu besar dihadapi UMNO diselesaikan dengan segera… mereka tidak mahu isu LCS akan menjadi seperti skandal 1Malaysia Development Berhad (1MDB) sehingga menjejaskan peluang menjadi dominan.

“Isu-isu dihadapi rakyat juga perlu ditangani terlebih dahulu sebelum PRU-15 diadakan,” kata sumber itu kepada Agenda Daily.

Dalam pada itu, seorang ahli Majlis Tertinggi UMNO, Datuk Seri Bung Mokhtar Radin berkata, pelbagai isu yang dibincang dalam mesyuarat tergempar hari ini dan ia akan disambung pada jam 5.30 petang nanti.

Beliau berkata demikian ketika ditemui media selepas menghadiri tersebut.

“Banyak isu semasa, belum selesai, nanti kembali lagi 5.30,” katanya ringkas.

Difahamkan, mesyuarat itu disambung setelah selesai Zahid menghadiri perbicaraan kes penyelewengan dana Yayasan Akalbudi pada jam 2.30 petang ini.

Mesyuarat yang diadakan itu adalah atas jemputan yang dikeluarkan Setiausaha Agung UMNO, Datuk Seri Ahmad Maslan menyebut Zahid dan Timbalannya, Datuk Seri Mohamad Hasan meminta agar Ketua-ketua UMNO Bahagian hadir ke satu pertemuan khas.

Jemputan itu ditegaskan sebagai pertemuan segera dan mustahak.


Jepun beri amaran serangan pengganas di Malaysia, rantau Asia Tenggara

Jepun memberi amaran kepada rakyatnya di beberapa negara di rantau Asia Tenggara, termasuk Malaysia, mengenai kemungkinan serangan pengganas, terutama di rumah ibadat.

Amaran itu dikeluarkan dalam laman web kedutaan Jepun di Kuala Lumpur hari ini, setelah menerima arahan Tokyo yang dikatakan dikeluarkan pada Ahad.

Memetik Bernama, Kementerian Luar Jepun telah menasihatkan semua rakyatnya di Indonesia, Filipina, Singapura, Malaysia, Thailand dan Myanmar untuk mengelak berada berdekatan dengan kemudahan keagamaan dan kawasan-kawasan sesak lain.

Seorang pegawai kedutaan itu berkata nasihat itu dikeluarkan pagi ini kepada semua warga Jepun yang berada di Malaysia.

“Kami mengeluarkan nasihat tersebut selepas menerima arahan dari Tokyo,” katanya tanpa memperincikan lebih lanjut mengenai hal itu.

Notis amaran kedutaan itu melaporkan ada maklumat bahawa kemungkinan meningkatnya serangan bom bunuh diri di tempat-tempat sesak seperti tempat-tempat ibadat.

”Kami meminta semua warga Jepun untuk tetap waspada terhadap serangan pengganas,” kata notis kedutaan itu sambil menggesa warganya mengambil beberapa langkah berwaspana.

Ini termasuk premis ‘milik orang Barat’ seperti restoran, hotel, pengangkutan awam, pasar, tempat pelancongan dan kawasan lain yang melibatkan khalayak ramai seperti rumah ibadah.

Lokasi lain yang berisiko seperti kemudahan tentera, polis dan keselamatan, serta kemudahan kerajaan. Notis sama turut dikeluarkan kepada kedutaan Jepun di beberapa negara di rantau ini, termasuk Singapura dan Filipina.

Sekiranya perlu untuk mengunjungi tempat-tempat ini, kedutaan menasihati warganya untuk memberikan perhatian penuh dan mengesan sebarang aktiviti yang mencurigakan.

Terdahulu, jurucakap Kementerian Luar Thailand, Tanee Sangrat, dalam ciapannya berkata, kedutaan Jepun di Thailand telah memaklumkan mengenai arahan daripada Kementerian Luar Jepun itu.

“Kedutaan memaklumkan ia adalah arahan daripada Kementerian Luar Jepun. Ia tidak boleh menghuraikan mengenai maklumat itu dan tidak spesifik di Thailand” katanya.

Pegawai kedutaan Jepun berkata buat masa ini terdapat kira-kira 31,000 warganya yang tinggal di Malaysia.


Kos PRU-15 paling mahal, guna wang pembayar cukai, kata SPR

Pilihan Raya Umum Ke-15 (PRU-15) akan melibatkan wang pembayar cukai sehingga RM1.1 bilion dalam apa yang boleh menjadi pilihan raya paling mahal di Malaysia setakat ini.

Penambahan kira-kira lima juta pengundi baharu ke dalam daftar pemilih akan menjadi pemacu utama lonjakan kos yang menggandakan perbelanjaan untuk pengundian sebelumnya dan apabila peratusan keluar mengundi berada pada rekod tertinggi, lapor Sunday Star memetik kenyataan Suruhanjaya Pilihan Raya (SPR).

“Anggaran kos kira-kira RM1.1 bilion. Ini adalah lebih dua kali ganda daripada anggaran RM500 juta yang dibelanjakan untuk PRU-14 pada 2018, dan hampir tiga kali ganda daripada RM400 juta yang dibelanjakan untuk PRU-13,” kata Pengerusi SPR Tan Sri Abdul Ghani Salleh.

Sebelum ini, Dewan Rakyat sebulat suara meluluskan pindaan kepada Perkara 119(1) Perlembagaan Persekutuan yang mengurangkan umur minimum mengundi di Malaysia daripada 21 kepada 18 tahun pada 2019.

Kelulusan rang undang-undang itu bermakna sesiapa yang berumur 18 tahun ke atas juga akan didaftarkan sebagai pemilih secara automatik. Pengundi muda dan kali pertama akan membentuk separuh daripada pemilih kali ini.

Sehingga 16 Ogos dan berdasarkan daftar pemilih yang disahkan sehingga Julai lalu, seramai 21,160,936 pemilih berdaftar telah diwartakan, kata Abdul Ghani.

Terdapat kira-kira 14.9 juta pemilih berdaftar pada 2018.

Pengawal selia pilihan raya pula perlu menambah kira-kira 100,000 kakitangan untuk mengendalikan PRU-15, yang mesti diadakan selewat-lewatnya September tahun depan.

“Juga akan ada peningkatan dalam bilangan kakitangan yang bertugas, daripada 260,000 semasa pilihan raya umum lalu kepada kira-kira 366,000 untuk yang akan datang,” Abdul Ghani dipetik sebagai berkata.

Bilangan pusat mengundi boleh meningkat kepada 9,560 berbanding 9,010 daripada pilihan raya umum sebelumnya dengan mengambil kira jumlah pengundi terkini.

Saluran pengundian akan ditambah kepada 38,990, berbanding 29,054 sebelum ini.


UMNO tak terima larangan berhimpun semasa PRN: Ahmad Maslan

Setiausaha Agung UMNO Datuk Seri Ahmad Maslan membantah keras keputusan Kementerian Kesihatan Malaysia (KKM) melarang sebarang aktiviti perhimpunan semasa Pilihan Raya Negeri (PRN) Melaka nanti.

Ahli Parlimen Pontian itu tidak berpuas hati kerana varian delta dijadikan alasan, malah Ahmad menegaskan majoriti orang ramai sudah diberikan vaksin jadi aktiviti berhimpun perlu dibenarkan bagi membolehkan ahli politik disayangi rakyat dapat bertemu dengan mereka.

“SOP di Melaka ini kita tak boleh terima, saya sendiri sebagai anggota yang menyokong kerajaan tak boleh terima,” katanya di Dewan Rakyat hari ini.

Untuk rekod, varian delta mempunyai kadar penularan yang cepat berbanding varian Covid-19 yang biasa dan orang ramai yang divaksin bukan jaminan tidak akan dapat dijangkiti virus tersebut.

Pada masa sama, DAP dan PKR juga meluahkan bantahan terhadap garis panduan terbaharu yang dikeluarkan oleh KKM tersebut semalam.

PRN Melaka akan berlangsung pada 20 November, dengan hari penamaan calon ditetapkan pada 8 November dan tarikh mengundi awal pada 18 November.

Terdahulu, Menteri Kesihatan Khairy Jamaluddin Abu Bakar semalam mengumumkan parti politik tidak dibenarkan mengadakan sebarang bentuk perhimpunan sepanjang PRN Melaka berkuat kuasa esok sehingga 27 November depan.

Keputusan larangan itu diambil bagi mengurangkan risiko penularan Covid-19 dan peningkatan kes mendadak.

Larangan ini berdasarkan peruntukan di bawah Subperaturan 10 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) 2021 (P.U.(A) 293/2021) yang dibuat mengikut Subseksyen 11(2) Akta Pencegahan dan Pengawalan Penyakit Berjangkit 1988 (Akta 342).


Serah DUN Dusun Tua kepada UMNO, ganti jawatan Speaker DAP: Loke

Jawatan Speaker Dewan Undangan Negeri (DUN) Selangor diminta diberikan kepada DAP sebagai ganti dengan kerusi Dusun Tua yang akan ditandingi calon UMNO pada Pilihan Raya Negeri (PRN).

Setiausaha Agung DAP Anthony Loke mengesahkan sudah mencadangkan nama wakil DAP bagi jawatan Speaker Selangor yang tidak boleh dituntut UMNO selepas PRN Selangor nanti.

Nama yang dicadang DAP bagi jawatan Speaker adalah penyandang DUN Banting Lau Weng San.

“Ketika kami diminta serahkan Dusun Tua, syarat kami adalah kami cadangkan bukan ADUN sebagai speaker DUN.

“Dan kami cadangkan Lau (untuk jawatan itu),” katanya dipetik laporan Malaysiakini.

Loke memberi respon berhubung keputusan DAP untuk menyerahkan DUN Dusun Tua kepada UMNO pada PRN akan datang.

DAP terdahulu mengumumkan calon mereka pada PRN Selangor.

DAP mengumumkan 15 calon parti itu yang akan diketengahkan pada PRN Selangor, 12 Ogos ini.

Daripada 15 calon berkenaan, enam adalah calon muka baru manakala bakinya terdiri daripada muka lama.


Kesan negatif vape jangka panjang

Pada awal kemunculan e-rokok atau vape, ramai beranggapan kaedah ini membantu mengikis tabiat merokok. Kini e-rokok yang menggunakan cecair bagi menghasilkan wap dijual secara berleluasa dan mendapat sambutan hangat dalam kalangan perokok.

Pelbagai spekulasi timbul apabila rokok versi elektronik ini semakin mendapat sambutan. Jika dahulu perokok seolah-olah berbangga ketika menghisap sebatang rokok, kini ramai yang merasakan mereka berada di kelas tersendiri apabila menghisap e-rokok.

e-rokok juga mengandungi cecair nikotin yang membawa padah kepada pengguna kerana bahan itu meningkatkan ketagihan merokok. Sebuah laporan yang dibentangkan pada Kongres Tahunan Persatuan Pernafasan Eropah (ERS) di Vienna menunjukkan e-rokok juga mampu merosakkan paru-paru mereka yang menggunakannya.

Alat itu didapati mengakibatkan kekurangan oksigen yang diserap oleh darah hingga mengakibatkan peningkatan segera dalam rintangan udara paru-paru. Secara purata, kesan itu akan berlarutan selama 10 minit.

Sehingga kini, e-rokok yang mengandungi nikotin tidak diluluskan itu masih belum disahkan lebih selamat berbanding rokok sebenar walaupun ia didakwa kurang berbahaya.

Menurut Pakar Respiratori Hospital Pakar KPJ Johor, Dr. Muhammad Redzwan S. Rashid Ali, rokok elektronik adalah alat yang menggunakan kuasa elektronik untuk menyalurkan aerosol atau wap hasil dari pemanasan satu cecair untuk dihisap oleh pengguna. Rokok elektronik generasi baru lebih dikenali sebagai Vape.

“Vape yang ada di pasaran terdiri daripada campuran cecair khas yang digunakan untuk menghasilkan wap cecair seakan-akan asap. Cecair khas itu biasanya mengandungi bahan seperti glycerin dan propylene glycol. Selain itu, bahan pewarna, perisa dan juga nikotin turut dicampurkan ke dalam sesetengah jenis cecair vape.

“Penggemar vape menjadikan isu berhenti merokok sebagai punca mereka terus menghisap vape. Walaupun tiada kajian ilmiah tepat, sebahagian besar penggemarnya mendakwa vape tiada kesan kepada kesihatan seperti rokok yang dipenuhi nikotin dan bahan toksid lain.

“Perkara utama yang perlu dilihat adalah vape sebagai satu proses penggunaan rokok elektronik. Isunya lebih tertumpu kepada kandungan rokok elektronik itu sendiri, antaranya bahan-bahan di dalamnya,” jelasnya.

Tambah Dr, Muhammad Redzwan, nikotin adalah bahan yang mendatangkan ketagihan. Bagi kanak-kanak atau remaja yang menggunakan vape dengan kandungannya mempunyai nikotin, mereka mungkin berdepan masalah ketagihan pada usia muda.

Bahan lain dalam vape antaranya adalah Prolylene glycol dan glycerin. Dua bahan yang mampu memberi kesan terhadap kesihatan.

Dalam pada itu, Prolylene glycol (PG) boleh menyebabkan kesan jangka pendek dan kesan jangka panjang. Menurut kajian yang dijalankan, kesan jangka pendek meliputi iritasi kepada mata, tekak dan saluran pernafasan manakala kesan jangka panjang boleh menyebabkan penyakit asma.

Kajian ini menyokong bahawa menyedut PG boleh menyebabkan iritasi kepada sistem pernafasan seseorang. PG apabila dipanaskan akan menghasilkan bahan yang membebaskan formaldehid (formaldehyde). Formaldehid ialah sejenis bahan yang boleh menyebabkan kanser.

Kajian menunjukkan jumlah penghasilan formaldehid bergantung kepada tahap kepanasan yang digunakan ketika mengewap PG.

“Gliserin merupakan satu bahan yang selamat di mana ia digunakan di dalam sabun, krim muka dan banyak lagi. Namun begitu menyedut gliserin ke dalam saluran pernafasan boleh memberikan kesan jangka panjang kepada kesihatan.

“Kebanyakan gliserin yang digunakan adalah produk dari sayur-sayuran (Vegetable Glicerin). Menurut MSDS, Vegetable Glycerin (VG) boleh menyebabkan kesan yang sedikit jika terkena lapisan kulit dan mata. Penggunaan VG yang lama (berulang dan berpanjangan) boleh mengakibatkan kerosakan kepada organ dalaman,” katanya.

Mengulas tentang trend vape, beliau memberitahu, anak muda kita kerap kali tertarik kepada sesuatu yang kita anggap sebagai selamat, hip dan trendy.

Antara produk yang baru dan trendy ini termasuklah, merokok, minuman teh boba, makanan segera tinggi garam dan semuanya mempunyai kesan sampingan yang merosakkan.

“Kebanyakan kesan buruk ini tidak muncul dalam jangka masa pendek. Namun kesan jangka panjangnya hanya akan dapat dilihat selepas berpuluh-puluh tahun dan amat sukar dibuktikan dalam kajian skala kecil.

“Oleh kerana itu, kebanyakan kesan jangka panjang ini kekal berterusan tanpa disedari, sungguhpun amaran dan nasihat diberikan. Malangnya, perundangan kurang berjaya dalam mengekang budaya lazim seperti ini, dan akhirnya mengakibatkan kos dan kesan terhadap kesihatan yang tinggi.

“Sebagai contoh vape atau rokok elektronik (e-cig). Terma e-cig dan vape digunakan secara bertukar-ganti kerana perbezaan antara kedua-duanya adaah kecil. E-cig biasanya kecil dan berbentuk seperti pen, sementara vape pula adalah peranti kecil yang juga dirujuk sebagai vaporizer. E-cigs selalunya mengandungi nikotin, sementara vape pula menggunakan e-juice yang mungkin mengandungi nikotin,” jelasnya.

Justeru, Malaysia perlu mengambil pendirian tegas, bukan sahaja untuk memantau tetapi meregulasi penggunaan vape, terutamanya produk-produk tidak berdaftar dan pemasaran online yang berleluasa sekarang.

Kanak-kanak tidak boleh didedahkan kepada vaping sama sekali, dan semua peranti harus mempunyai ciri keselamatan dari kanak-kanak, serta penalti yang berat terhadap sesiapa yang menjualnya kepada kanak-kanak.

Label yang betul perlu diwajibkan bagi mengkhaskan penjualan kepada orang dewasa sahaja.


Kerajaan batal mohon lucut hak harta RM16 juta keluarga Azeez Rahim

Kerajaan menarik balik permohonan melucut hak wang tunai hampir RM16 juta daripada akaun milik isteri bekas Pengerusi Tabung Haji Datuk Seri Abdul Azeez Abdul Rahim, Datin Seri Khadijah Mohd Noor dan empat anak mereka termasuk satu lot kedai di Bandar Sunway, milik syarikat mereka.

Timbalan Pendakwa Raya Nik Haslinie Hashim memaklumkan Mahkamah Tinggi di sini hari ini bahawa keputusan itu dibuat Jabatan Peguam Negara berikutan surat representasi yang dikemukakan oleh responden (keluarga Abdul Azeez), lapor Bernama.

“Hari ini ditetapkan untuk sebutan dan terdapat perkembangan dari segi siasatan dan juga adanya surat susulan (berhubung representasi) daripada pihak responden bertarikh 15 Februari 2022 di mana Jabatan Peguam Negara bersetuju untuk menarik balik permohonan melucut hak harta tersebut.

“Sehubungan itu, perintah pelepasan (harta) akan dibuat boleh pihak pendakwa raya,” katanya.

Hakim Datuk Muhammad Jamil Hussin kemudian membatalkan permohonan kerajaan tersebut dan melapangkan tarikh pendengaran permohonan yang ditetapkan pada 21 Jun ini.

Peguam Datuk Prem Ramachandran dan Sharvin Raj yang mewakili keluarga Abdul Azeez hadir pada prosiding itu.

Pada 8 Februari lepas, Nik Haslinie memaklumkan kepada mahkamah bahawa Jabatan Peguam Negara menolak representasi dikemukakan ahli keluarga Abdul Azeez pada 4 Februari lepas berhubung permohonan kerajaan untuk melucut hak harta tersebut.

Pada September 2019, kerajaan memohon untuk melucut hak hampir RM16 juta daripada akaun milik Khadijah, empat anaknya iaitu Mohamed Khairul Anwar, Mohamed Khairul Azman, Khaleeda Azwa, Khaleeda Azeera termasuk satu lot kedai di Bandar Sunway, milik syarikat mereka, Azeera Management Consultants (M) Sdn Bhd.

Pada 18 Disember 2020, Mahkamah Tinggi menolak permohonan ahli keluarga Abdul Azeez untuk menangguhkan prosiding melucut hak sementara perbicaraan kes rasuah terhadap Ahli Parlimen Baling itu yang sedang berjalan di Mahkamah Sesyen di sini selesai.

Abdul Azeez, 55, kini dibicarakan atas tiga pertuduhan menerima rasuah berjumlah RM5.2 juta berkaitan projek jalan raya di Perak dan Kedah, serta 10 pertuduhan pengubahan wang haram melibatkan hampir RM140 juta, yang didakwa diterima daripada syarikat Menuju Asas Sdn Bhd.

Perbicaraan tersebut, bagaimanapun ditangguhkan sementara menunggu keputusan rayuan berhubung pembatalan kesemua pertuduhan itu di Mahkamah Rayuan.


Khairy bijak, terserah kepadanya untuk buat keputusan: Muhyiddin

Terserah kepada Khairy Jamaluddin Abu Bakar untuk membuat pertimbangan yang sebaiknya untuk memilih mana-mana parti selepas dipecat daripada UMNO malam tadi, kata Tan Sri Muhyiddin Yassin.

Pengerusi Perikatan Nasional (PN) menyifatkan bekas ketua pemuda UMNO yang dipecat Datuk Seri Ahmad Zahid Hamidi itu sebagai seorang yang bijak, malah mengenalinya dan pernah melantiknya memegang jawatan dalam Kabinet semasa menjadi Perdana Menteri Kelapan sebelum ini.

“KJ (Khairy) adalah orang bijak, dia pandai, banyak orang suka, tapi tidak mengapa semua ini saya kenal… terserah pada mereka (pihak parti) kalau mereka rasa sesuai kerana seorang seperti KJ ini, bukan saya hendak memuji pun.

“Dia bersama saya dalam kerajaan dulu… saya lantik dia walaupun parti tidak menamakan dia. Dulu jadi Menteri MOSTI (Kementerian Tenaga, Sains, Teknologi dan Inovasi), lepas itu Menteri Kesihatan. Jadi kita kenal dia bijak orangnya… berkelulusan tinggi dan politik pun boleh tahan matang.

“Jadi kalau KJ kata dia berhasrat untuk bersama menyertai Bersatu, dia boleh buat permohonan.Kita akan pertimbangkan secara yang baik-baik,” katanya semasa sidang media hari ini.

Terdahulu, Muhyiddin menghadiri Majlis Sambutan Tahun Baharu Cina peringkat Parlimen Pagoh di Dewan Kompleks Sukan Pagoh.

Khairy dipecat UMNO malam tadi bersama-sama bekas Pengerusi UMNO Selangor, Tan Sri Noh Omar hasil keputusan Mesyuarat Majlis Tertinggi (MKT) UMNO yang dipengerusikan Presiden UMNO, Zahid.

Pemecatan berkenaan dibuat berikutan pelanggaran disiplin parti mengikut Perlembagaan UMNO kerana kesalahan semasa Pilihan Raya Umum ke-15 (PRU-15).

Selain itu, Ketua UMNO Bahagian Sembrong, Datuk Seri Hishammuddin Hussein dan Naib Ketua Pemuda UMNO, Shahril Hamdan digantung keahlian masing-masing.


Jakarta haram sambut Krismas, Tahun Baharu di tempat umum

Jakarta akan menyekat pergerakan orang ramai ketika cuti Krismas dan Tahun Baharu bagi mengekang dan mencegah penularan Covid-19. Sekatan itu akan bermula pada malam Krismas, 24 Disember hingga 2 Januari 2022.

Gabenor Jakarta Anies Baswedan mengingatkan penduduk untuk tidak lalai terhadap kawalan diri selain terus mematuhi protokol kesihatan supaya tidak mengalami keadaan yang sukar seperti sebelum ini apabila jumlah jangkitan Covid-19 meningkat tinggi.

Mulai 24 Disember hingga 2 Januari, perayaan Krismas dan perayaan keagamaan mesti mengikut garis panduan dan ketetapan teknikal Kementerian Hal Ehwal Ugama.

Dalam tempoh sekatan itu, Jakarta mengharamkan semua sambutan perayaan Krismas dan Tahun Baharu di pusat beli-belah, kecuali pameran perusahaan mikro, kecil dan sederhana.

Kerajaan ibu kota juga melarang mana-mana pihak mengadakan parti sama ada di ruang terbuka dan tertutup sepanjang tarikh tersebut.

Tidak akan ada perarakan, festival muzik atau sebarang jenis perhimpunan yang boleh membawa kepada bahaya. Aktiviti di taman awam juga digantung dari 31 Disember hingga 1 Januari, kata Anies.

Langkah sekatan itu dibuat susulan pengumuman kes Omicron pertama di negara itu pada 16 Disember melibatkan seorang tukang cuci di sebuah hospital di Jakarta.

Sementara itu, Menteri Dalam Negeri Indonesia Tito Karnavian akan mengenakan sekatan terhadap wilayah dengan kadar vaksinasi Covid-19 di bawah sasaran 70 peratus menjelang akhir 2021.

“Wilayah yang gagal mencapai sasaran akan diberi amaran secara lisan dan mereka tidak akan mendapat tambahan dana insentif,” katanya.

Indonesia melarang sambutan dan perayaan Krismas serta Tahun Baharu diadakan di pusat beli-belah mulai 24 Disember hingga 2 Januari. – Gambar Reuters


Dah la kudung, rogol anak OKU pula

Seorang lelaki kudung bukan sahaja akan merengkuk dalam penjara selama 15 tahun, malah belakang badannya akan bersirat dengan rotan setelah Mahkamah Sesyen Kota Bharu mendapati dia bersalah merogol anak perempuannya yang juga orang kelainan upaya (OKU).

Hakim Ahmad Bazli Bahruddin yang membuat keputusan itu selepas tertuduh yang berusia 50 tahun itu mengaku bersalah merogol anak kandungnya berusia 16 tahun turut menjatuhkan hukuman 10 kali sebatan terhadapnya semalam.

Memetik laporan Bernama, mahkamah memerintahkan lelaki itu menjalani hukuman itu bermula daripada tarikh dia ditangkap pada 28 September lalu.

Mengikut fakta kes, kejadian disedari selepas mangsa mengadu kepada gurunya berhubung perlakuan tertuduh, sebelum guru itu kemudian membawa mangsa ke hospital dan membuat laporan polis.

Hasil siasatan mendapati terdapat satu rakaman video memaparkan tertuduh sedang merogol mangsa. Video berkenaan dirakam sendiri oleh mangsa menggunakan telefon bimbit miliknya ketika kejadian kira-kira jam 11.59 malam, pada 18 Ogos lepas.

Mangsa yang mengalami kecacatan pada bahagian kakinya juga mendakwa, dia mula dirogol tertuduh sejak Mac 2017 iaitu seminggu selepas ibu tirinya meninggal dunia, serta mendakwa bapanya melakukan perkara itu kira-kira 30 kali di bilik tidur mangsa.

Tertuduh yang mengalami kecacatan kudung pada tangan sebelah kiri didakwa melakukan perbuatan terkutuk itu di dalam sebuah bilik di rumahnya dekat Kuala Krai, kira-kira 11.59 malam, 18 Ogos lepas mengikut Seksyen 376(3) Kanun Keseksaan yang memperuntukkan hukuman penjara sehingga 30 tahun dan minimum 10 sebatan.

Ketika rayuan, tertuduh yang tidak diwakili peguam merayu hukuman yang ringan.

Bagaimanapun Timbalan Pendakwa Raya Abu Arsalnaa Zainal Abidin memohon mahkamah menjatuhkan hukuman setimpal sebagai pengajaran kepada tertuduh, dengan alasan kes yang dilakukan tertuduh adalah kesalahan yang serius.


Neelofa, suami didakwa, mengaku tak bersalah langgar SOP PKP

Noor Neelofa Mohd Noor atau dikenali Neelofa dan suami, Muhammad Haris Mohd Ismail pagi ini didakwa di Mahkamah Majistret Seremban dan membuat pengakuan tidak bersalah atas pertuduhan melanggar prosedur operasi standard (SOP) Perintah Kawalan Pergerakan Bersyarat (PKPB).

Pengakuan kedua-dua pasangan selebriti itu dibuat di Mahkamah Majistret Seremban pagi tadi, lapor Bernama.

Pasangan akan didakwa mengikut Peraturan 19, Peraturan-Peraturan Pencegahan dan Pengawalan Penyakit Berjangkit (langkah-langkah di dalam kawasan tempatan jangkitan) (kawalan pergerakan bersyarat) (no.4) (pindaan) (no.12) 2021.

Selasa baru-baru ini, Neelofa dan keluarganya hadir memberi keterangan di IPD Brickfields selepas didakwa melanggar SOP PKP dengan menyambut hari raya pertama Aidilfiti bersama-sama di sebuah rumah di Pinggir Zaaba, Taman Tun Dr Ismail di sini dan videonya tular di media sosial.

Ini bukan kali pertama Neelofa dengan sengaja melakukan kesalahan melanggar SOP, malah beliau dan pasangan juga pada 2 Mei lalu dikecam selepas memuat naik gambar yang menunjukkan dia dan suami berada di sebuah kedai karpet di Nilai 3 dekat Seremban, Negeri Sembilan.

Perkara itu mencetuskan dakwaan pasangan itu membuat perjalanan rentas negeri yang dilarang sepanjang pelaksaan PKPB.

Mereka berdua juga dikritik sebelum ini kerana berbulan madu di Pulau Langkawi pada Mac lalu dan berbohong kononnya sedang dalam lawatan urusan kerja.


RON97 naik 3 sen, harga RON95 dan diesel kekal

Harga jualan petrol RON97 naik tiga sen seliter ke RM2.50 manakala harga petrol RON95 dan diesel kekal tidak berubah masing-masing pada harga RM2.05 dan RM2.15 bagi tempoh 25 hingga 31 Mac.

Kementerian kewangan dalam kenyataan hari ini memaklumkan harga baharu itu berdasarkan penetapan harga runcit mingguan produk petroleum menggunakan formula Mekanisme Harga Automatik (APM).

“Bagi melindungi pengguna daripada peningkatan harga minyak dunia, kerajaan akan mengekalkan harga siling RON95 pada RM2.05 seliter dan diesel pada RM2.15 seliter, walaupun harga pasaran untuk kedua-dua produk telah meningkat melebihi harga siling semasa,” menurut kenyataan itu.

Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara, menurut kenyataan itu.


Zahid pun kena bercuti jika Sivakumar dicutikan: Shahidan

Susulan skandal rasuah melibatkan pegawainya, Menteri Sumber Manusia V. Sivakumar digesa banyak pihak supaya dicutikan daripada tugasnya bagi memberi Suruhanjaya Pencegahan Rasuah Malaysia (SPRM) menjalankan siasatan.

Bagaimanapun, langkah tersebut perlu juga diambil terhadap Timbalan Perdana Menteri Datuk Seri Ahmad Zahid Hamidi sekiranya Menteri DAP itu diminta bercuti kerana masih berdepan pendakwaan di mahkamah.

Ahli Parlimen Arau, Datuk Seri Shahidan Kassim berkata, sekiranya Sivakumar didesak untuk bercuti disebabkan siasatan berkenaan, maka Zahid juga seharusnya perlu mengambil tindakan sama.

Katanya, Zahid juga sedang menghadapi pertuduhan melibatkan kesalahan rasuah dan sedang didakwa di mahkamah.

“Pada pandangan saya, kalau nak suruh dia (Sivakumar) bercuti, maka Zahid pun kenalah bercuti juga,” katanya dipetik laporan Utusan Malaysia.

Sebelum ini, media melaporkan Sivakumar disiasat SPRM berhubung dakwaan menerima wang bernilai jutaan ringgit menerusi orang tengah sebagai jaminan meneruskan kontrak-kontrak kerajaan terhadap individu tertentu.

Ahli Parlimen DAP itu dipanggil membantu siasatan susulan siasatan SPRM terhadap seorang pegawai tugas-tugas khas dan penahanan setiausaha sulitnya minggu lalu.

Dalam pada itu, Shahidan berkata, kerajaan tidak seharusnya ‘double standard’ dalam perkara ini dan desakan sama juga seharusnya turut dilontarkan kepada mana-mana pemimpin yang terlibat dalam isu sedemikian.

“Sepatutnya, siapa yang terlibat dengan kes-kes sebegini memang perlu bercuti malah pegawai-pegawai kerajaan pun akan kena tindakan sama. Namun sekiranya anggota Kabinet tidak dianggap sama seperti penjawat awam maka terpulanglah,” katanya.


PAS telah berusaha bantu rakyat bersama Muhyiddin, kekal dalam PN

PAS akan terus kekal bersama Perikatan Nasional (PN) untu meneruskan agenda memperkasa ummat selain mendepani masalah pandemik Covid-19, dan kesannya terhadap rakyat dan negara.

Pada masa sama parti itu berpendapat kerajaan PN yang dipimpin oleh Tan Sri Muhyiddin Yassin telah berusaha sedaya upaya untuk menyelamatkan negara daripada wabak Covid-19.

“PAS merakamkan ucapan ribuan terima kasih kepada Tan Sri Muhyiddin Yassin dan seluruh anggota Kabinet kerajaan Perikatan Nasional (PN) yang telah mencurahkan khidmat bakti.

“Kerajaan PN yang dipacu oleh Tan Sri Muhyiddin Yassin telah berusaha sedaya upaya menyelamatkan negara daripada wabak Covid-19, kata Ketua Penerangan PAS, Kamaruzaman Mohamad dalam kenyataan di Facebook beliau hari ini.

Menurutnya menerusi usaha gigih itu Program Imunisasi Covid-19 Kebangsaan (PICK) semakin menunjukkan kejayaan dengan mencatatkan jumlah vaksinasi harian antara yang tertinggi di dunia.

“Kerajaan juga telah menempah lebih 87 juta dos vaksin yang melibatkan perbelanjaan sebanyak RM4.36 bilion buat negara. Begitu juga strategi Pelan Pemulihan Negara (PPN) yang dijangka dapat diselesaikan hujung tahun ini.

“Sepanjang pentadbiran PN, lebih RM530 bilion telah diperuntukkan dalam lapan pakej ekonomi bagi menjaga kesihatan dan meneruskan kelangsungan hidup rakyat,” katanya.

Sehubungan itu, katanya PAS berharap momentum kerajaan PN dahulu perlu diteruskan dan tidak boleh diganggu gugat demi negara kita akan dapat keluar daripada krisis pandemik ini dalam masa terdekat.

Sementara itu, memetik laporan BHOnline, Kamaruzaman berkata PAS tetap konsisten bersama PN walaupun Muhyiddin sudah meletak jawatan.

Katanya, pendirian itu adalah selari dengan kekuatan PAS yang memiliki 18 kerusi Parlimen sekali gus mampu menentukan jatuh dan tertegaknya sesebuah kerajaan.


Bekas ketua perisik Malaysia dilepas, dibebas daripada CBT RM50.4 juta

Bekas Ketua Pengarah Pertubuhan Perisikan Luar Malaysia (MEIO) Datuk Hasanah Abdul Hamid, hari ini dibebaskan dan dilepaskan oleh Mahkamah Tinggi Kuala Lumpur daripada tuduhan pecah amanah jenayah (CBT) membabitkan dana RM50.4 juta milik kerajaan.

Keputusan itu dibuat oleh Pesuruhjaya Kehakiman Roz Mawar Rozain ketika perbicaraan pagi ini dan pihak pendakwaan tidak membantah permohonannya untuk mengubah perintah awal yang diberikan pada 12 April tahun lepas.

Keputusan itu bermakna Hasanah tidak boleh didakwa dan dibicarakan semula atas kesalahan sama mengikut Seksyen 409 Kanun Keseksaan, menurut laporan MalayMail.

“Saya sedar dan saya akan kekal setia dan teguh kepada undang-undang bahawa mahkamah mempunyai kuasa untuk memberikan pembebasan terutamanya apabila Seksyen 254 Kanun Tatacara Jenayah digunakan oleh pihak pendakwaan.

“Berdasarkan fakta bahawa pihak pendakwaan tidak mahu dalam menjalankan perkara itu, mahkamah ini akan memberikan pelepasan ke atas pemohon.

“Menurut Seksyen 254 Kanun Tatacara Jenayah, mahkamah mempunyai kuasa untuk membuat keputusan. Pihak pendakwaan tidak lagi mempunyai keinginan untuk meneruskan kes, maka mahkamah mempunyai kuasa memberikan perintah dilepaskan dan dibebaskan.

“Tidak adil untuk pertuduhan ini terus tergantung di kepalanya lebih dari setahun. Keadilan tidak dilaksanakan dengan cara sedemikian,” kata Roz Mawar ketika menyampaikan penghakiman selepas hujahan peguam Hasanah, Datuk Suhaimi Ibrahim.

Timbalan pendakwa raya Mohd Fairuz Johari, yang hadir bagi pihak Jabatan Peguam Negara, tidak mengemukakan sebarang bantahan terhadap permohonan Hasanah tetapi bersetuju bahawa pembebasan penuh adalah pengakhiran yang “sesuai” bagi kes itu.

Hasanah didakwa pada 25 Oktober 2018 kerana melakukan CBT lebih AS$12.1 juta (RM50.4 juta) dana milik kerajaan Malaysia.

Pada 12 April tahun lalu, dia hanya dilepaskan tanpa dibebaskan daripada pertuduhan pecah amanah selepas pihak pendakwaan ketika itu memaklumkan terdapat penemuan baharu berkaitan kes berkenaan.

Ketika itu, pendakwaan memaklumkan Hasanah akan dituduh dengan pertuduhan baharu berdasarkan kepada penemuan itu.

Bagaimanapun, susulan keputusan yang dibuat Mahkamah Tinggi hari ini, Hasanah tidak boleh lagi didakwa di atas pertuduhan sama.

Pada 25 Oktober 2018, Hasanah mengaku tidak bersalah atas tuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri (JPM) telah melakukan pecah amanah wang berjumlah AS$12.1 juta (RM50.4 juta) milik Kerajaan Malaysia.

Dia didakwa melakukan perbuatan tersebut di pejabat Ketua Pengarah, Bahagian Penyelidikan JPM, Kompleks JPM, Putrajaya di antara 30 April dan 9 Mei 2018.

Pertuduhan terhadapnya dibuat mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebat serta denda.


UMNO perlu belajar hidup ‘kahwin paksa’ dalam kerajaan campuran

Dalam hidup rumah tangga ‘kahwin paksa’, setiap pasangan perlu menelan asam garam kehidupan walaupun pahit.

Pasangan ‘kahwin paksa’ perlu belajar menerima kekurangan dan kelebihan masing-masing jika mahu berbahagia sehingga anak cucu, jika tidak mahu bercerai di tengah jalan.

Begitu jua dalam politik, ‘kahwin paksa’ antara parti politik yang berbeza ideologi dan fahaman juga akan menempuh pelbagai cabaran dan dugaan.

‘Kahwin paksa’ dalam politik hanya semata-mata mahu berkuasa dan mendapat jawatan tanpa hala tuju yang sama adalah sangat tidak ideal dan pasti akan bertemu kegagalan di tengah jalan kerana niat yang tidak ikhlas.

Situasi sekarang yang sedang dihadapi UMNO apabila ‘kahwin paksa’ dengan Pakatan Harapan (PH) yang terdiri daripada PKR, DAP dan Parti Amanah.

Ketiga-tiga parti dalam PH adalah musuh tradisi UMNO sejak berpuluh tahun, malah pelbagai kecaman dan kutukan dibuat sesama mereka dalam kempen pilihan raya sebelum ini.

PH melabel UMNO sebagai sebuah parti perompak dan penyamun, malah lagu sebuah lagu ‘Hoi Ya Hoi’ dicipta pada Pilihan Raya Umum Ke-15 (PRU-15) yang ditujukan khususnya kepada UMNO-Barisan Nasional (BN).

Setiap kempen ceramah politik semasa PRU-15 lalu, pemimpin PH akan menyanyi dan berjoget lagu rap yang dipopularkan Altimet itu dengan matlamat mengutuk pemimpin UMNO yang terpalit dengan kes rasuah dan salah guna kuasa.

Bagaimanapun, demi kuasa dan jawatan semua prinsip yang diperjuangkan mereka sebelum ini sanggup dicampak ke dalam tong sampah dan bersama-sama dengan UMNO untuk membentuk sebuah kerajaan ‘kahwin paksa’.

Rakyat semua terkedu dan tidak faham melihat situasi politik negara apabila sebuah parti politik yang bermusuhan bermati-matian sebelum ini boleh tidur sekatil berkongsi satu selimut.

Setiap perkahwinan pasti indah pada mulanya, masing-masing sering memuji kecantikan dan bercakap soal kebahagian, tetapi sampai bilakah semua itu dapat dipertahankan dalam sesebuah ‘kahwin paksa’?

Perkara ini yang sedang berlaku dalam kerajaan campuran ketika ini, nampaknya parti dalam PH sudah mula bercakap mengenai soal keburukan UMNO secara terbuka dan terang-terangan tanpa berselindung lagi.

Masalah rumah tangga yang sepatutnya diselesaikan secara diam-diam di dalam kelambu dibawa keluar dan diceritakan kepada khayalak awam sehingga memalukan pasangan pengantin baharu tersebut.

Demikian yang terpaksa dihadapi UMNO apabila DAP dan Parti Amanah mula menceritakan keburukan kepada orang ramai sehingga tidak tahu dimana lagi mahu letak muka mereka.

Maka terpaksalah UMNO mempertahankan diri daripada terus dimalukan dengan membalas balik setiap kritikan kepada rakan parti yang berada dalam satu kerajaan ketika ini.

Namun, tidak ada gunanya UMNO menunjukkan kononnya mereka masih kuat dan mempunyai maruah kerana hakikatnya parti itu hanya penumpang dalam kerajaan campuran.

UMNO bukan lagi sebuah parti besar yang disegani seperti suatu ketika dahulu, UMNO kini hanya sebuah parti kecil yang tidak berdaya membentuk kerajaan secara bersendirian.

Pemimpin UMNO perlu belajar menerima realiti untuk hidup dalam sebuah ‘perkahwinan paksa’ dan perlu menelan setiap kepahitan dalam hidup berumahtangga dengan rakan politik mereka yang baharu.

Atau dalam erti kata lain, UMNO kini boleh diibaratkan ’habis madu, sepah dibuang’, apabila sudah dipergunakan untuk membentuk kerajaan, mereka tidak lagi berguna kerana kerajaan sekarang sudah kuat dan tanpa UMNO sekalipun, kerajaan ini dapat berdiri sendiri.

Tidak ada gunanya UMNO cuba menunjukkan kuat atau ego kerana ia kelak hanya akan merugikan mereka sahaja, kehilangan jawatan dan pangkat adalah sesuatu yang amat mengerikan buat pemimpin UMNO.

Tambahan pula, ramai pemimpin UMNO yang kalah semasa bertanding PRU-15 lalu sudah mendapat jawatan dan habuan, pastinya mereka tidak mahu menjadi semula parti pembangkang.

Mahu tidak mahu, pemimpin UMNO perlu menerima apa sahaja pandangan rakan parti dalam kerajaan campuran terhadap mereka walaupun agak pedas dan menguris hati kerana itu lah realiti sebuah ‘kahwin paksa’.


Shahrizat sah mahu rebut kerusi Ketua Wanita daripada Noraini

Tan Sri Shahrizat Jalil mengesahkan akan kembali bertanding jawatan yang pernah disandangnya lima tahun lalu – Ketua Wanita UMNO – setelah menyerahkan kertas pencalonannya di ibu pejabat parti itu, hari ini (17 Februari 2023).

Menurut bekas Ketua Wanita UMNO dari 2008 hingga 2018 itu, visinya kali ini adalah untuk memperkukuh Wanita UMNO dan melebarkan sayapnya.

Beliau berkata, Wanita UMNO perlu inklusif dan sentiasa menunjukkan keberadaan sayap itu sebagai pasukan utama untuk membela rakyat seperti yang dilakukan selama ini.

“Saya bertanding semula bagi jawatan Ketua Wanita UMNO untuk memperkuatkan pasukan ini dan melebarkan sayapnya. Kita perlu memenangi hati dan minda rakyat serta negara ini sekali lagi,” katanya menurut NST.

Mengulas lanjut Shahrizat berkata, beliau mendapat sokongan padu daripada penyokongnya untuk kembali menerajui pergerakan itu dan membuat kemunculan semula.

Sebelum ini dilaporkan 147 ketua Wanita UMNO bahagian di seluruh negara menggesa Shahrizat menerajui sayap wanita parti itu memandangkan legasi dan reputasi bekas menteri Pembangunan Wanita, Keluarga dan Masyarakat itu kekal walaupun selepas bersara daripada politik.

Ketua Wanita UMNO Bahagian Kota Melaka, Datuk Haryaty Hamdzah berkata keputusan kolektif itu dibuat ketika pertemuan mereka dengan Shahrizat baru-baru ini.

Shahrizat berkata kekuatannya untuk bertanding jawatan itu berdasarkan pengalamannya mengemudi pergerakan itu sebelum ini.

Bercakap mengenai lawannya yang juga Ketua Wanita UMNO sekarang, Datuk Seri Noraini Ahmad, Shahrizat berkata, pertandingan itu bukan bersifat peribadi.

Beliau berkata, pertandingan dalam jawatan adalah perkara biasa dan pergolakan dalam kempen, bukan sesuatu yang peribadi.


Lawatan rasmi PM ke Singapura esok, Najib tak ikut?

Perdana Menteri (PM) Datuk Seri Ismail Sabri Yaakob akan mengadakan lawatan rasmi pertama beliau ke Singapura esok, 29 Nov, bagi memenuhi jemputan Perdana Menteri Singapura Lee Hsien Loong.

Wisma Putra dalam kenyataan hari ini berkata lawatan itu juga adalah sempena pelaksanaan Laluan Perjalanan Vaksinasi (VTL) antara Malaysia dan Singapura melalui udara dan sempadan darat.

Menurutnya Ismail Sabri dijadualkan mengadakan kunjungan hormat ke atas Presiden Singapura Halimah Yacob dan bermesyuarat dengan rakan sejawatnya Lee Hsien Loong.

“Kedua-dua pemimpin akan berbincang mengenai kerjasama dua hala Malaysia-Singapura, termasuk mengenai peluang-peluang kerjasama baharu, terutama dalam usaha-usaha pemulihan daripada kesan pandemik Covid-19.

“Kedua-dua Perdana Menteri juga akan saling bertukar pandangan mengenai isu-isu serantau dan antarabangsa yang mempunyai kepentingan bersama,” menurut kenyataan itu lapor Bernama.

Wisma Putra berkata lawatan itu akan dilaksanakan dengan pematuhan penuh kepada Prosedur Operasi Standard (SOP) Covid-19 yang ditetapkan oleh kerajaan Malaysia dan Singapura.

Menurutnya Ismail Sabri akan diiringi oleh Menteri Luar Datuk Saifuddin Abdullah, Menteri Besar Johor Datuk Hasni Mohammad serta pegawai-pegawai kerajaan daripada kementerian dan agensi yang berkaitan.

Untuk rekod, bekas PM Datuk Seri Najib Razak juga dikembalikan pasportnya bagi tujuan melawat anak perempuannya yang melahirkan anak di republik tersebut.

Bagaimanapun, kesibukan berkempen semasa Pilihan Raya Negeri (PRN) Melaka tempoh hari menyebabkan Najib menangguhkan rancangan untuk melawat anaknya tetapi bakal melawat dalam masa terdekat ini.


Iraq jalankan pilihan raya kali kelima

Pusat pengundian bagi pilihan raya umum Iraq mula dibuka pada Ahad dengan langkah keselamatan yang ketat, lapor Agensi Anadolu.

Laporan Bernama berkata pengundi perlu menjalani pemeriksaan dan tidak dibenarkan membawa telefon bimbit masuk ke dalam pusat mengundi.

Perdana Menteri Mustafa al-Kadhimi dilaporkan mengundi di pusat mengundi di Zon Hijau.

“Saya mahu menjadi pengundi pertama yang mengundi,” katanya sambil menyeru pengundi berdaftar turut menunaikan tanggungjawab masing-masing.

Pusat pengundian akan ditutup 6 petang dan Suruhanjaya Pilihan Raya Iraq dijangka mengumumkan keputusan dalam tempoh 24 jam.

Pilihan raya kali ini menyaksikan 3,249 calon bertanding untuk merebut di 329 kerusi parlimen dan membabitkan 877 pemerhati asing.

Menurut Suruhanjaya pilihan raya daripada 40 juta penduduk Iraq seramai 24 juta layak mengundi.

Pilihan raya itu adalah yang ke-5 diadakan di Iraq sejak bekas Presiden Saddam Hussein digulingkan pada 2003.


Dakwaan Najib mangsa mahkamah satu tuduhan ‘sangat jahat’

Sebarang percubaan yang mendakwa bahawa Datuk Seri Najib Razak adalah mangsa dalam rayuan terakhir sabitan hukuman dalam kes SRC International Sdn Bhd (SRC) di Mahkamah Persekutuan sekarang ini adalah “sangat jahat”, kata Majlis Peguam Malaysia hari ini (19 Ogos).

Dalam satu kenyataan, Presiden Majlis Peguam Karen Cheah Yee Lynn berkata ia adalah keputusan Najib sendiri untuk menukar peguamnya terlalu lewat untuk melalui prosiding.

Beliau menyatakan bekas Perdana Menteri itu telah dua kali bertindak menukar pasukan pembelaannya ketika perbicaraan kes SRC.

“Oleh itu, apa-apa ketidakadilan yang dikatakannya (Najib), jika ada, pastinya dilakukan sendiri.

“Harapannya terhadap perbicaraan yang adil, yang telah diberikan sepenuhnya kepadanya pada setiap masa material, juga mesti bermakna dia meletakkan dirinya dalam sistem kehakiman tanpa sebarang rancangan licik – terutamanya jika dia benar-benar menghargai hak kebebasannya.

“Apa yang nyata ialah tiada alasan yang meyakinkan diberikan untuk pelepasan sebanyak dua kali itu, sama ada hampir dengan tarikh perbicaraan atau semasa mendengar perkara itu di Mahkamah Persekutuan.

“Tarikh perbicaraan seperti itu bukan sahaja ditetapkan lebih awal, tetapi dihebahkan kepada umum,” katanya memetik laporan MalayMail.

Pada 25 Julai lalu, bekas Presiden UMNO itu memberhentikan Tetuan Shafee & Co yang mewakilinya dalam kes SRC sejak 4 Julai 2018 dan melantik firma guaman Tetuan Zaid Ibrahim Suffian TH Liew & Partners sebagai peguam cara baharu, dengan Hisyam Teh Poh Teik sebagai peguam utama serta Liew Teck Huat dan Rueben Mathiaravanam sebagai peguam bersama.

Hari ini, Najib membuat satu lagi kejutan di Mahkamah Persekutuan dengan menamatkan khidmat firma guaman Zaid Ibrahim Sufian TH Liew & Partners yang baharu sahaja dilantik mewakilinya, daripada bertindak sebagai peguam caranya dalam rayuan terakhir itu.

Pada masa sama, Hisyam Teh sekali lagi bertegas untuk tidak mengemukakan sebarang hujahan bagi pihak Najib – yang akan membawa bekas Presiden UMNO itu terus ke penjara jika rayuan terakhir itu ditolak.

Najib mengemukakan rayuan terakhir di Mahkamah Persekutuan bagi mengetepikan sabitan dan hukuman penjara 12 tahun serta denda RM210 juta yang dihadapinya dalam kes penyelewengan dana RM42 juta milik SRC.

Pada 8 Disember tahun lalu, Mahkamah Rayuan mengekalkan sabitan salah yang dikenakan Mahkamah Tinggi Kuala Lumpur pada 28 Julai 2020 selepas didapati bersalah atas tujuh pertuduhan membabitkan penyelewengan dana SRC.